Cara Buat Racun Organik Mesra Alam – JADAM Wetting Agent (JWA)

Apabila berkebun kita tidak akan lari daripada serangan serangga perosak seperti belalang, lalat putih mahupun kutu daun (afid). Jangan tipulah jika anda ingin organik 100% tanpa gunakan racun.

Saya sendiri tidak pernah berjaya menanam 100% tanpa guna racun organik. Setelah membuat beberapa bacaan, akhirnya saya terjumpa satu inovasi membuat racun organik yang mudah.

Nama racun organik ini adalah JADAM Wetting Agent (JWA) atau perekat JADAM. Perekat adalah bahan cecair yang digunakan bagi meningkatkan keberkesanan racun terhadap serangga perosak dan pokok.

Perekat akan membuang lapisan lignin yang ada pada kulit serangga seterusnya memudahkan penyerapan racun terhadap serangga.

Selain itu perekat membantu meningkatkan kesan baja foliar terhadap pokok.

Apa yang menariknya, JWA ini adalah kategorik perekat organik. Organik di sini bermaksud JWA akan terurai oleh mikrob dalam masa 5 hari selepas disembur. Ini membolehkan JWA tidak kekal lama di alam sekitar.

Bagaimana JWA Boleh Menjadi Racun Organik?

JWA itu sendiri adalah sabun. Buih hasilan JWA akan menutup liang pernafasan serangga seterusnya menyebabkan serangga mati kesesakan nafas.

Cara JWA bertindak ini membolehkan JWA diguna selalu untuk membasmi perosak. Serangga tidak akan membentuk imunisasi terhadap JWA tidak seperti racun kimia.

Cara Membuat 5L JADAM Wetting Agent (JWA)

Kita mulakan dengan
bahan
:

Kalium hidroksida (KOH) – 160g
Minyak masak kanola – 900 mL
Air awal – 120 mL
Air tambahan – 4L

*air yang sesuai digunakan adalah air lembut seperti air hujan, air RO, air tapis (coway atau cuckoo).

Alatan
:

Mesin gerudi (driller)
Mata ayak simen
Baldi 15L

Sebelum membuat JWA ini, pastikan anda telah memakai kelengkapan keselamatan yang sesuai iaitu gogles dan sarung tangan getah.

Cara buat perekat pestisida JWA:

Masukkan air awal ke dalam baldi
Seterusnya masukkan KOH. Ketika ini anda akan dapat melihat wap yang muncul akibat tindakbalas KOH dengan air. Hati-hati
Goncang baldi sehingga larut KOH
Setelah itu masukkan minyak masak kanola
Mula gaul menggunakan mesin gerudi sehingga sebatian membentuk warna seperti mayonis. Biasanya sekitar 5-10 minit mengikut kelajuan mesin gerudi
Tutup baldi dan biarkan selama 3 hari
Setelah 3 hari, anda akan dapati sebatian sabun mengeras seperti mentega
Masukkan air tambahan
Anda boleh gaul menggunakan mesin gerudi atau gunakan kayu
Ketika mengacau pastikan semua sabun hancur
Sisa sabun tidak akan larut terus. Kacau larutan selang 2 jam selama 2-5 minit. Larutan JWA siap apabila semua sisa telah larut dalam air
Anda boleh simpan JWA di dalam botol. Elakkan JWA terkena cahaya matahari sepanjang penyimpan

Penggunaan JWA

Sebagai perekat organik
– JWA seperti telah saya terangkan di awal artikel ini, berfungsi sebagai pelekat pertanian. Gunakan 6-10 mL JWA campur dengan 1L air dan campur dengan apa-apa baja atau racun.

Anda akan dapat lihat bagaimana JWA membantu meningkatkan kecekapan racun dan baja anda.

Sebagai racun organik
 – JWA juga boleh menjadi racun organik bagi membunuh serangga di peringkat awal seperti kutu daun (afid), lalat putih, koya, bena dan kepinding. Gunakan 10-30 mL JWA dicampur dengan 1L air dan sembur pada serangga yang menyerang. Biasanya serangga menyorok di bawah dedaun.

Semburan JWA paling berkesan dibuat awal pagi ataupun lewat petang. Ketika ini adalah waktu serangga perosak aktif.

Sebelum guna JWA, kita perlu menguji kepekatan campuran dahulu pada satu atau dua pokok. Dalam masa 2-3 hari jika tanaman masih dalam keadaan elok barulah kita semburkan pada tanaman lain.

Jika dos rendah tidak berkesan, tingkatkan kepekatan JWA sebanyak 5mL.

VIDEO

Dalam video ini saya tunjukkan cara membuat JWA dengan mudah. Di akhir video saya tunjukkan bagaimana JWA mampu membunuh serangga perosak.

https://www.youtube.com/watch?v=OqdBEdRp2xw&ab_channel=KebunBandar
Video can’t be loaded because JavaScript is disabled:
Cara Buat Perekat Sendiri Sebagai Racun Organik – JADAM Wetting Agent [JWA] (5 Liter) (https://www.youtube.com/watch?v=OqdBEdRp2xw&ab_channel=KebunBandar)


Cara Pindah Tanam Anak Pokok Semaian Yang Betul

Menanam tumbuhan daripada biji benih adalah satu yang menyeronokkan dan memberi satu kepuasan dalam aktiviti berkebun. Banyak varieti sayur yang pelik dan unik hanya terdapat apabila kita tanam dengan biji benih. Untuk menanam varieti tumbuhan tersebut, kita perlulah kuasai
cara pindah anak pokok tersebut dari awal sampai habis
.

Bagaimana pindah anak benih dari semaian?

Salah satu soalan daripada orang ramai adalah “
bilakah masa sesuai saya pindah tanam anak benih?
“

Ini soalan bagus apabila kita mula menanam pokok melalui biji benih. Memahami masa sesuai pemindahan ini mampu memberi kesan baik pada pertumbuhan tanaman kemudian hari. Pindah tanam atau bahasa Inggeris
transplanting
adalah aktiviti selepas semaian benih bercambah.

Jika kita mengubahnya ke atas batas atau dalam pasu lain sebelum anak benih bersedia, terdapat beberapa kemungkinan yang akan berlaku. Pertama, anak benih akan cepat layu. Seterusnya akan mati akibat kekurangan air, terlebih cahaya matahari, atau kerosakan akar.

Apabila ingin memindahkan anak benih, tiada peraturan tetap. Ada yang mengatakan ketinggian anak benih menjadi ukuran. Pendapat saya, ini bukan ukuran yang tepat.

Ini kerana setiap tumbuhan berbeza saiz dan masa pembesarannya. Lagipun, jumlah penerimaan cahaya oleh anak benih mempengaruhi kadar pertumbuhan ketinggiannya sebaik sahaja percambahan berlaku.

Ada benih yang tumbuh kurus meleding dan ada pula yang terbantut. Sebab itu indikator utama untuk pindah anak benih terletak pada daun sebenar. Apa itu daun sebenar? Saya terangkan nanti.

Sebelum itu kita kenali bahawa proses pemindahan anak pokok dari satu bekas ke bekas lain atau tempat akan memberi kesan kejutan.
Kesan ini dinamakan sebagai kejutan pemindahan
 atau
transplant shock
.

Hal ini berkaitan dengan akar. Saya akan terangkan lanjut di bawah.

Boleh ikuti langkah-langkah yang saya biasa buat bagi mengurangkan kesan kejutan pemindahan.

#1 Pastikan daun sebenar muncul

Umumnya, biji benih sayur biasa akan mengambil dua hingga tuguh hari untuk bercambah. Ketika bercambah anak benih akan mengeluarkan dua daun benih untuk proses fotosintesis. Daun benih ini bentuknya lonjong dan biasanya sepasang. Setelah itu akan tumbuh daun berbentuk lain. Daun ini adalah daun sebenar.

Daun benih akan muncul dari biji benih sebelum munculnya daun sebenar. (
sumber foto
)

Ketika tumbuh daun sebenar inilah tanda anak pokok sudah boleh dipindahkan ke media yang lebih sesuai. Pertumbuhan daun sebenar menandakan anak pokok sudah mempunyai akar yang kuat untuk mencari makanan sendiri.

Kebiasaannya kita akan pindah anak pokok apabila terdapat dua hingga empat daun sebenar. Tempoh untuk anak pokok mengeluarkan daun sebenar adalah di antara dua hingga tiga minggu selepas bercambah.

Dalam buku orang puteh, banyak ditekankan waktu pemindahan sama ada di waktu musim bunga, panas, luruh atau sejuk. Di Malaysia mana ada musim-musim begitu. Jadi, kita hanya akan pindah pokok apabila munculnya daun sebenar lebih daripada 2.

Tetapi jangan lambat sangat pindah atau nanti akar sudah berserabut. Apabila akar sudah berserabut, ini akan menyukarkan lagi proses pemindahan anak pokok ke dalam pasu lebih besar atau atas tanah atau batas.

#2 Siram sebelum dan selepas pindah

Apabila kita ingin memindahkan anak pokok ke atas batas atau pasu yang lebih besar, pastikan kita menyiram dahulu anak pokok itu. Seeloknya sejam sebelum pemindahan dilaksanakan. Kalau tidak sempat, siram sahajalah sebelum pindah.

Selepas pindah pun kita perlu siram agar media kekal lembab.

#3 Pindah ke bekas lebih besar

Saya semai benih saya pada bekas tapis berisi lumut gambut (peatmoss). Apabila sudah bercambah dan ada daun sebenar, saya akan pindah ke bekas lebih besar. Biasanya saya akan gunakan cawan polisterin sebagai bekas lebih besar. Proses ini dinamakan pemindahan ke pasu lebih besar atau
potting up
.

Ikuti video di bawah untuk langkahnya:

https://www.facebook.com/izhamalias/videos/10216119450995105/

Saya kongsikan cara mudah untuk pindah anak pokok cili.

#4 Kedalaman Anak Pokok

Apabila pindah anak benih, pastikan kedalaman yang sesuai. Umumnya, pastikan pangkal separas dengan tanah. Berikut adalah panduan untuk setiap jenis tanaman yang ada.

#5 Letak di tempat redup

Langkah ini paling penting antara semua langkah. Jika kita tak buat, kemungkinan anak pokok mati adalah tinggi.

Anak pokok adalah seperti bayi yang baru lahir. Ia memerlukan jagaan yang rapi agar proses tumbesarannya berjalan dengan baik. Setelah kita membuat pemindahan, tentunya akar pokok terganggu.

Oleh itu anak pokok akan mula fokus bagi memperbaiki akar. Tempoh pemulihan ini memakan masa sekitar 7 hingga 14 hari.

Terik cahaya matahari mampu mengganggu proses pemulihan ini. Akibatnya anak pokok akan layu tatkala terkena pancaran cahaya matahari berlebihan. Silap haribulan anak pokok boleh mati.

Langkah yang betul setelah pemindahan adalah dengan letak anak pokok di tempat redup. Jika di rumah, letak di tepi rumah yang ada atap atau bawah bumbung rumah. Manakala jika tiada tempat, boleh sediakan tempat yang ada jaring hitam.

Letak jaring hitam agar bibit pulih daripada kejutan pemindahan.

#5 Pembajaan

Ramai terlupa bahawa anak pokok juga memerlukan baja untuk pembesaran yang sihat dan kuat. Sebaik sahaja pindah, letakkan baja organik seperti kompos atau tinja ayam. Jika minat baja kimia, gunakan
baja NPK hijau
. Jarak baja biarlah 5 cm jauh. Jika dekat mungkin akan memberi kesan lecur pada batang anak pokok.

Bubuh berdasarkan dos yang disyorkan. Biasanya saya letak satu sudu makan untuk setiap satu anak pokok.

#6 Lindungi Anak Benih

Akhir sekali adalah kita perlu lindungi anak benih daripada serangan perosak seperti siput babi dan belalang. Perosak ini sangat suka pada daun anak benih yang lembut. Terutama sebaik sahaja pindah.

Sembur dengan
racun organik buatan sendiri
.

Kepentingan Mengalih Anak Benih

Persoalan utama apakah kepentingan kita mengalih anak benih? Mengapa tidak terus tanam di dalam pasu atau di atas batas?

Kelebihan mengalih anak benih:

Benih dapat disediakan awal sebelum tempat penanaman siap
Benih boleh dijaga rapi agar tidak dimakan serangga perosak ataupun terkena penyakit
Kadar percambahan yang tinggi

Soalan Tambahan

Ini pula adalah soalan tambahan berkaitan pemindahan tanaman.

Apa akan terjadi pada anak pokok jikalau dibiarkan lama di dalam bekas semaian?

Kemungkinan besar anak pokok akan terbantut kerana akar pokok akan mula mengeras dan berserabut di satu tempat. Jadi, pastikan kita memindah anak pokok tepat pada masanya agar penanaman berjalan dengan lancar.

Ada kata garam epsom mampu mengurangkan kejutan pemindahan?

Kita balik kepada asas. Apa yang tercedera selepas pindah? Akar pokok tentunya. Pasca-pemindahan anak pokok akan lebih fokus untuk memulihkan akar. Jadi semasa proses pokok akan lebih serap air berbanding pa-apa baja atau suplemen.

Rujukan

https://garden.org/courseweb/vegetables/CLASS3/c3p9.html
https://www.quickcrop.ie/blog/2013/05/planting-out-vegetable-seedlings/


Limau kecut – Apakah puncanya?

Kualiti jus buah sitrus, seperti limau, selalunya bertambah apabila semakin lama ia di pokok, ada juga yang apabila terlalu menjadi kecut atau kering. Oleh itu, menuai buah limau tepat sebelum ia menjadi kuning adalah waktunya. Apapun, masalah buah limau kecut atau juga kering ada berlaku, dan ini menjadi salah satu hal yang sering pekebun rungut.

Punca buah limau kering

Mencari punca buah limau kering boleh memenatkan melainkan anda tahu hendak apa perlu dicari. Terdapat beberapa sebab mengapa limau kering dan lembik. Limau kering mungkin boleh dikaitkan dengan kekurangan air, terlebih masak, pokok muda, kekurangan nutrien atau stres – akibat daripada pembajaan atau penanaman yang salah – dan perubahan ketara suhu persekitaran.

Salah penyiraman
– Teknik penyiraman yang salah antara faktor biasa menyebabkan limau kering. Limau memerlukan air yang banyak terutamanya ketika proses pembuahan berlaku. Apatah lagi yang ditanam di dalam bekas seperti pasu besar. Kekurangan air menyebabkan kualiti jus dalam buah limau dan menyebabkan kenapa buah limau kering. Berikan pokok limau air yang banyak sekurangnya dua kali seminggu, terutamanya pada musim kering.

Terlalu matang
 – Membiarkan buah limau terlalu lama di atas pokok boleh menyebabkan buah kering. Limau selalunya dipetik apabila mendekati indeks kematangan, ketika ia masih hijau. Jangan biarkan ia menjadi kuning.

Pokok terlalu muda
– Pokok muda limau, terutama yang baharu dua atau tiga tahun, selalunya menghasilkan limau kering. Dengan pertambahan kematangan umur pokok, kualiti jus limau akan bertambahbaik dengan sendirinya.

Kekurangan nutrien/stres
 – Kekurangan nutrien atau stres boleh juga menyebabkan limau kering. Teknik pembajaan yang salah antara penyumbannya. Pembajaan biasanya dilakukan setahun sekali, walaupun ada yang mengsyorkan dua kali setahun, setiap 6 bulan sekali.

Penanaman yang salah dan saliran tanah kurang membawa kepada limau kering. Kedalaman penanaman dan tanah yang sihat adalah antara faktor yang boleh dilihat apabila limau kering. Pokok limau hendaklah ditanam sama atau 3 cm dalam bersamaan akarnya. Untuk memastikan tanah yang sihat, gaulkan dengan kompos. Juga perlu ingat pokok limau menggemari pH antara 6.0-6.5. Pastikan juga saliran air di kawasan penanaman berjalan dengan baik.

Pokok limau hendaklah ditanam di tempat yang mempunyai cahaya matahari penuh.

Jika anda melihat buah limau anda kering, ia mungkin disebabkan beberapa akibat. Apabila anda dapat menghapuskan akibat itu, anda boleh melihat dan membaiki dengan faktor yang mempengaruhinya pula.


Cara Buat Pengganti Furadan (Organik dan Berkesan)

Furadan (nama pasaran untuk CARBOFURAN) merupakan racun sintetik sentuh dan sistemik (diserap melalui akar hingga ke bahagian tumbuhan yang lain), banyak diapliaksikan untuk membunuh serangga perosak dalam bentuk larva dan dewasa, nematod, semut serta perosak yang lain.

Namun, penggunaan furadan sistetik ini juga memberi kesan kepada manusia kerana kesan furadan (sama ada banyak atau sedikit) masih kekal pada tanaman dan hasil tanaman walaupun penggunaannya dihentikan pada sekitar 75 hari (atau lebih) sebelum memungut hasil tanaman.

Bagi menggantikan penggunaan furadan sintetik pada tanaman, berikut adalah kaedah menghasilkan furadan organik (sesuai untuk tanaman sekitar rumah)

Bahan:

Buah jering – 10 biji (ambil isi sahaja tanpa kulit)
Air – 500 mL
Belerang – 4 sudu makan
Pasir halus – 6 cawan
Plastik

Alat:

Baldi – 18 L

Cara buat:

Buah jering dikisar, diparut atau ditumbuk halus
Masukkan jering tadi ke dalam baldi
Tambahkan belerang dan pasir halus
Gaulkan bahan tersebut hingga sebati
Tutup baldi dengan pembalut plastik dan simpan di tempat kering selama 1 minggu

Cara guna:

Furadan organik boleh digunakan dengan mencampurkan dengan tanah untuk tujuan pemasuan, semaian biji benih atau tabur rata di keliling tanaman anda. Hanya guna 2-3 sudu makan setiap kali penggunaan. Boleh tabur setiap sebulan sekali.

Rujukan

http://puspatani.blogspot.com/2012/10/furadan-organik.html


Cara Mudah Buat Racun Organik Buatan Sendiri Guna Cili dan Bawang Putih

Kebun saya selalu diserang
serangga perosak
 seperti
koya-koya
 (
mealy bug
),
lalat putih
,
afid (kutu daun)
 dan
ulat bulu
. Banyak pokok saya rosak dan mati. Ramai cadangkan guna
racun kimia
 tetapi saya tidak suka.

Sebenarnya kita boleh buat sendiri racun ini guna bahan-bahan dari dapur kita sahaja. Serius mudah dan jimat duit.

Lalat putih sering menyorok di bawah daun. Sedikit demi sedikit pokok akan mati akibat diserang lalat putih. (
sumber
)

Mengapa Tidak Guna Racun Kimia?

Pertama,
penggunaan racun kimia berbahaya kepada manusia dan persekitaran
. Kelengkapan seperti penutup mulut dan sarung tangan wajib ada semasa kendali racun kimia. Saya tahu sebab semasa saya belajar di UPM dulu, saya kena buat begitu. Jika tak, saya akan dimarahi oleh pegawai bertugas.

Cuba fikir lagi, jJika untuk kendalikan racun kimia itu sendiri memerlukan kelengkapn yang bagus, bagaimana pula apabila kita sembur pada tanaman yang akan masuk perut kita? Bukankah bahaya? Bagaimana pula kesannya pada haiwan peliharaan kita seperti kucing?

Kedua, adalah pada
harga yang mahal.
 Bayangkan satu botol kecil saiz tin minuman, harga sudah boleh mencecah RM100. Walhal guna sedikit sahaja. Sangat tidak sesuai untuk pekebun bandar skala rumah macam kita ini.

Jadi saya pun mencari resipi buat
racun organik
 di rumah. Akhirnya jumpa satu untuk saya kongsikan resipi membuat racun organik yang sangat mudah dengan hanya guna dua bahan utama iaitu cili padi dan bawang putih.

Resipi Racun Organik

Bahan A:

Bawang putih – 1 labu
Cili padi – 6 biji
Air  – 500 mL (satu botol minuman biasa)

Bahan B:

Minyak masak (apa-apa jenis minyak masak pun boleh) – 1/2 sudu makan
Sabun pencuci pinggan (tak kisah jenama apa pun) – 1 sudu teh

Bahan B ini adalah agar semburan kita melekat pada daun dan serangga. Kita namakan ini perekat. Namun ada risiko jika kita terlebih bancuh boleh menyebabkan pokok layu. Jika takut hal ini berlaku, anda boleh
dapatkan perekat organik yang berkualiti di sini
. Guna sedikit sahaja tapi hasilnya bagus. Apatah lagi semua sudah ada dalam perekat organik ini termasuk ekstrak mambu.

Alat:

Penapis
Penyembur tangan
 – 1.5 L

Cara buat:

Kisar semua bahan A dalam pengisar (blender).
Seterusnya tapis bahan A dan ambil patinya. Hampas kisaran boleh dibuang pada pangkal pokok untuk dijadikan baja
Simpan pati di dalam bekas dan peram selama 12 jam
Agar pati racun ini tahan lama, anda boleh masukkan ke dalam peti ais. Dengan itu pati ini dapat bertahan sehingga 6 bulan. Pati ini rosak apabila ada buih dan berbau masam

Cara guna:

Masuk 100 mL pati dan bahan B (atau untuk yang organik,
JWA
) ke dalam penyembur
Isi air penuh botol penyembur (1.5 L)
Goncang sehingga semua bahan sebati
Sembur sampai basah daun
terutama bawah daun
 setiap hari sehingga serangan serangga hilang atau berkurangan
Jika pokok tiada masalah serangga, sembur seminggu sekali sebagai kawalan.

Sedikit peringatan. Sembur sikit dahulu pada satu pokok. Ini kerana ada pembaca Kebun Bandar yang melaporkan pokoknya layu setelah membuat semburan resipi racun organik ini. Jika hal ini terjadi, terus siram seluruh pokok dengan air biasa sehingga hilang cecair racun organik ini pada tempat semburan.

Semburan racun organik ini perlulah berkala. Kita tidak boleh berharap sekali sembur dan serangga tidak akan datang lagi. Tidak, itu bukanlah bagaimana racun ini bertindak.

Sebab itulah untuk memudahkan kerja ini, saya gunakan penyembur tangan bertekanan. Apa benda tu? Boleh cek jenis yang
saya gunakan penyembur tangan di sini
. Perlu beli yang berkualiti agar sekali guna tahan bertahun-tahun.

Bagaimana Cili dan Bawang Putih Boleh Jadi Racun?

Cili mempunyai rasa pedas yang apabila disembur akan membuatkan serangga perosak tidak selesa. Manakala bawang putih mempunyai bau yang kurang selesa kepada serangga. Selain itu bawang putih mengandungi bahan anti-kulat yang mampu mengurangkan serangan kulat pada pokok.

Campuran kedua-dua ini mampu membuatkan perosak tidak mendekati pokok kita dan seterusnya tidak membuat kerosakan.

Minyak dan sabun cuci pinggan berfungsi sebagai perekat pada badan serangga. Namun ada risiko jika terlebih dos dua bahan ini boleh menyebabkan liang stomata pada dedaun pokok tersumbat. Oleh sebab itu saya sarankan anda
gunakan perekat organik yang saya buat sendiri ini
.

Video Cara Buat Racun Organik

Agar pembaca sini lebih faham, saya rakam khas satu video kaedah menghasilkan racun organik ini. Selamat menonton!

https://www.youtube.com/watch?v=FhCD-5a5SEY&ab_channel=KebunBandar
Video can’t be loaded because JavaScript is disabled:
Cara Mudah Buat Racun Serangga Organik Guna Cili dan Bawang Putih (https://www.youtube.com/watch?v=FhCD-5a5SEY&ab_channel=KebunBandar)

[Video] cara membuat racun organik guna cili dan bawang putih.


Kebaikan Racun Organik Minyak Neem (Semambu) Untuk Tanaman

Pokok neem atau semambu mempunyai pelbagai khasiat kepada manusia. Jika dilihat, menjadi satu adat dan budaya masyarakat india di Malaysia untuk menanam satu pokok mambu ini di rumah mereka.

Saya apabila mengetahui khasiat neem ini untuk tanaman memang terkejut. Patutlah di India, pokok semambu ini sangat popular sebagai racun organik. Tambahan lagi, pokok ini mudah ditanam di rumah.

Apakah minyak neem atau semambu ini? Minyak neem adalah hasil daripada dedaun dan buah daripada pokok semambu. Selain daripada menjadi racun organik untuk ratusan tahun lamanya, anda akan mendapati neem ini banyak pada barangan di rumah termasuklah:

Kosmetik
Ubat gigi
Syampu anjing
Sabun

Masyarakat India telah lama mengetahui kebaikan dedaun neem sebagai bahan ubatan sejak berkurun lamanya. Antara kebaikan neem kepada kesihatan manusia:

Meningkatkan imunisasi badan
Menyah toksik dalam darah
Meningkatkan fungsi hati
Menjaga sistem kumuhan, penghadaman dan pernafasan badan

Dengan pelbagai khasiat ini, sememangnya neem terbukti selamat dan berkesan sebagai racun serangga.

Mari kita lihat kebaikan dan kegunaan neem di kebun kita.

Cold press atau biasa?

Kebanyakan minyak neem yang dijual di pasaran dihasilkan melalui proses biasa. Ini menjadikan kesan neem itu berkurangan banyak berbanding dengan cold press.

Kalau kita mahu kesan yang betul, perlu beli minyak neem cold press. Harganya boleh tahan mahal di pasaran antarabangsa. Ini sesuai dengan kesannya yang menakjubkan.


Mengapa Bunga Gugur? Ini Sebab dan Penyelesaiannya

Kita teruja melihat tanaman kita membesar dengan bagus. Setelah beberapa minggu menanti akhirnya tanaman mula mengeluarkan bunga. Tetapi beberapa hari kemudian, kita lihat bunga gugur di atas tanah.

Teruskan bacaan kerana pada artikel ini saya akan terangkan sebab bunga tak lekat dan cara penyelesaiannya dengan faham asas ABC.

Mengapa Bunga Gugur?

Sesetengah tumbuhan adalah normal untuk bunganya gugur. Contohnya bunga jantan gugur setelah beberapa hari berkembang. Kebanyakan tumbhan, seperti labu mengeluarkan bunga jantan seawal dua minggu sebelum bunga betina muncul.

Bunga yang sihat boleh gugur akibat daripada kekurangan pendebungaan, faktor persekitaran, kurang kesuburan tanah dan serangan trip.

Pendebungaan

Secara asasnya, pokok akan mempunyai dua bunga iaitu bunga jantan dan bunga betina. Ada pokok yang mempunyai bunga dua dalam satu. Iaitu pada bunganya terdapat bahagian bunga jantan dan bunga betina. Contohnya seperti bunga raya.

Manakala ada pokok yang terbahagi dua bunga seperti pokok timun, labu, dan tembikai. Pokok jenis ini mempunyai bunga jantan dan bunga betina pada satu-satu pokok.

Ada pula pokok yang mempunyai dua jenis bunga pada dua jenis pokok. Seperti pokok kelapa sawit.

Apabila bunga betina tidak disenyawakan oleh debunga jantan, maka bunga betina akan gugur. Hal ini biasa kita boleh lihat mengapa bunga durian belanda selalu sahaja gugur. Juga kita boleh lihat pada pokok labu kenapa asyik gugur bunga.

Agen pendebungaan seperti lebah, kelulut, rama-rama, kumbang, dan lalat amat penting bagi menjayakan kejayaan bunga menjadi buah.

Tetapi jika memang tempat kita tiada agen begini, bagaimana caranya? Kita boleh menjadi ‘kadi’ kepada tanaman kita. Ambil bunga jantan temukan pada bunga betina. Biasanya bunga betina dan jantan akan mula mengembang awal pagi sekitar jam 8pagi sehingga 10pagi. Ambil masa dan perhatikan perkembangan bunga.

Persekitaran

Kenaikan suhu boleh memberi kesan kepada jumlah bunga yang dapat kekal pada tanaman. Kita boleh kurangkan kepanasan yang kena pada pokok dengan meletakkan jaring hitam di atas tanaman.

Cahaya yang kurang juga mampu memberi kesan kepada keguguran bunga. Pastikan pokok kita menerima sekurangnya 4 jam sehari cahaya matahari pagi ataupun petang.

Kesuburan Tanah

Tanah yang kurang subur membuatkan pokok terpaksa fokus pada perkembangan daun sahaja. Walaupun telah tiba untuk mula mengeluarkan bunga, tetapi jika nutrien tidak mencukupi boleh menyebabkan pokok menggugurkan bunga.

Pastikan kita memberi baja pokok berkala.

Walaupun begitu, jika kita lihat pokok kita elok banyak dan hijau daunnya, mungkin juga faktor terlebih nitrogen. Ada petani menggunakan cara mengurangkan daun bagi menggalakkan bunga keluar pada pokok.

Serangga – Trip

Trip adalah sejenis serangga perosak yang merosakkan pokok. Perosak kecil ini akan masuk ke dalam kudup bunga dan memakan kelopak. Walaupun trip bukanlah mudah untuk dilihat tanpa kanta, anda boleh mengesannya dengan melihat kerosakan pada kelopak bunga.

Anda boleh menyembur racun organik seperti minyak mambu bagi mengawal trip ini. Selain itu pastikan kebun kita bersih daripada rumpai yang mampu menjadi hos untuk trip bersembunyi dan membiak.

Faham ABC agar Kurang Bunga Gugur

Gugurnya bunga pada pokok adalah akibat pokok mengalami tekanan. Tekanan ini berlaku akibat tidak cukup ABC ata salah satunya.

Jadi apakah itu ABC? ABC adalah akronim bagi Air, Baja dan Cahaya. Inilah tiga asas utama untuk sesuatu tumbuhan hidup subur.

AIR
– Pastikan tanah sentiasa lembab dengan kita menyiram secukupnya. Dengan cuaca yang panas di Malaysia, eloklah kita menyiram sekurangnya dua kali sehari pada batas tanaman. Jika tanam di dalam pasu, pastikan media campuran yang kita guna itu mampu menyimpan air dengan bagus.

Gunakan sungkupan seperti dedaun kering, habuk kayu atau jerami padi agar tanah kekal lembab. Boleh baca tulisan saya penuh berkaitan
sungkupan di sini
.

BAJA
– Apabila pokok mengalami kekurangan nutrien, pokok cenderung untuk mengurangkan tenaganya. Jika pokok dalam fasa berbunga maka pokok akan menggugurkan bunga agar kekal hidup. Saya sarankan beri secukupnya baja organik pada tanaman kita. Sekurangnya dua minggu sekali dengan segenggam kompos atau mana-mana baja organik yang kita ada.

CAHAYA
– Tumbuhan bunga dan buah memerlukan cahaya matahari penuh sekurangnya 6 jam sehari agar dapat menghasilkan bunga dan buah yang cantik. Jadi pastikan lokasi penanaman kita itu mampu menerima cahaya yang secukupnya.

Kesimpulan

Bunga gugur boleh jadi sebab pendebungaan, faktor persekitaran, kekurangan baja dan trip. Sebagai pekebun kita perlulah peka akan hal ini agar kita dapat kurangkan bunga gugur.


6 Kesilapan Apabila Mula Berkebun Dan Cara Mengatasinya

				Saya juga pernah merasai pengalaman mula berkebun. Apabila saya bersembang dengan peserta bengkel, ternyata mereka juga mengalami seperti apa yang pernah saya alami. Oleh itu saya senaraikan kesilapan itu dan sama-sama kita mengatasinya.

1. Tiada Rancangan

Berkebun memerlukan perancangan seperti kita merancang untuk memasak. Kita perlu tahu apakah akhirnya yang kita ingin dalam aktiviti ini. Jika kita sembereno sahaja berkebun, saya yakin kita sukar untuk menjadi pekebun bandar yang berjaya. Walaupun luas kawasan berkebun kita itu hanya sekangkang kera.

Ambil satu buku sekolah anak-anak kita yang tak habis itu. Gunakan untuk kita menulis tentang kebun kita. Tulis apa kita nak tanam. Tulis di mana kita nak tanam.

Ingat, gagal untuk merancang samalah dengan merancang untuk gagal.

2. Projek Besar

Ini pun satu hal yang perlu diambil perhatian. Apabila melihat kebun orang lain begitu cantik dan subur, kita pun mulalah merancang untuk buat sebesar kebun mereka. Saya faham anda duduk di rumah corner lot. Kawasan lebihan di rumah anda sangat luas sehingga boleh membuat sebuah rumah lagi.

Tapi janganlah terlalu teruja sampai begitu. Yang akan berkebunnya anda juga. Bukan tukang kebun lain. Pesan guru saya, mulakan apa di tangan. Mulakan dengan sedikit. Lama-lama jadilah bukit.

Jika anda tinggal di rumah dan ingin tanam di atas tanah, baca artikel ‘
Berkebun di Rumah Baharu
‘. Ada saya terangkan cara mudah untuk membina batas dan
campuran tanah
 sesuai untuk situasi anda.

Mulakan dengan lima pasu dahulu. Tanam sayur yang mudah tumbuh dan cepat tuai seperti kangkung, bayam dan sawi. Apabila anda sudah mendapat rentak berkebun anda, mulalah terima cabaran menanam pokok-pokok lain seperti pokok cili, tomato atau terung.

3. Beli Benih Banyak

Ini satu penyakit juga. Penyakit suka membeli. Tiada salah membeli benih yang banyak. Tetapi apa akan jadi jika semua benih hanya terperuk di dalam almari atau kabinet? Ingat, benih juga ada
tarikh luputnya.

Lagi lama anda simpan, lagi tidak berkualiti biji benih itu. Jangan tamak. Beli dua tiga pek benih sahaja dahulu. Lihat komitmen anda dalam hobi baharu ini. Apabila sudah berjaya dengan benih itu, barulah mula membeli. Takkan lari biji benih yang dikejar itu.

4. Semai Banyak

Apabila teruja menanam, kita ada kecenderungan untuk menyemai sepaket benih yang kita beli. Ya, sepaket! Banyaknya! Saya ambil contoh biji benih kangkung. Sepaket mengandungi sekitar 100-200 biji benih. Bayangkan apabila semua benih tersebut bercambah di dalam bekas kita tanam itu. Hah!? Bukankah satu kerja lain pula untuk kita pindah ke tempat lain.

5. Takut Buang Anak Benih

Apabila menyemai, saya selalunya akan sarankan satu sehingga tiga benih diletakkan di dalam satu lubang tanaman. Kita tak mahu nanti lubang tanaman kita tanam kosong.

Tetapi malangnya, apabila benih sudah bercambah dan sudah masanya untuk dpindahkan, ramai pekebun amatur tidak berani untuk membuang benih yang tidak elok. “Sayanglah,” antara jawapan mereka.

Mereka akan biarkan anak benih itu tumbuh bersama. Akibatnya anak benih tersebut kedua-duanya akan tumbuh kurus. Ini disebabkan persaingan dari segi cahaya, air dan nutrien.

6. Pindah Terlalu Awal

Soalan ini paling kerap saya dapat. Bilakah sesuai untuk pindahkan anak benih yang telah bercambah? Ada yang pindahkan sebaik sahaja sudah kelihatan dua daun. Sebolehnya jangan. Pindah hanya apabila daun sebenar muncul. Telah saya tulis di dalam ‘
5 Tips Pindah Anak Pokok
‘.

Jadi apabila kita mula berkebun ingatlah pesan yang telah saya berikan ini. Sama-sama kita terus belajar memperbaiki cara kita berkebun. Apa pula pandangan anda? Silakan komen. Saya suka ingin membacanya!


Cara Simpan Biji Benih dengan Betul

Lambakan biji benih di rumah. Hal ini terjadi pada semua pekebun. Apabila motivasi berkebun tinggi, kita akan pergi ke nurseri tanaman membeli pelbagai jenis biji benih.

Apabila sampai di rumah barulah kita mula berfikir. Kita bukanlah ada ruang yang banyak untuk menyemai semua benih yang kita beli. Lalu kita simpanlah separuh untuk tempoh yang tertentu. Tetapi timbul satu persoalan. Berapa lama kita boleh simpan biji benih itu? Perlu diketahui bahawa biji benih juga ada tempoh luput.

Setelah beberapa lama di dalam simpanan

Apabila masa mula memakan diri kita, barulah kita sedar tentang pek benih yang masih tersimpan nun di ceruk dapur atau entah di bilik mana. Anda tertanya, masihkan boleh guna biji benih ini? Yang entah bila anda beli (sepatutnya anda labelkan tarikh anda beli benih tersebut!)

Jawapan saya, boleh tiada masalah. Benih itu jika bercambah akan tumbuh seperti biasa, menghasilkan tanaman yang boleh hidup subur seperti biasa.

Yang menjadi keutamaan terletak bukan pada kualiti anak benih tetapi peratus percambahan anak benih itu nanti. Lagi lama kita simpan biji benih, lagi sukar ia akan bercambah.

Berapa lamakah masa biji benih itu elok?

Bagi biji benih bercambah, ia perlulah bernas atau hidup. Semua biji benih yang terhasil daripada pokok induknya masih hidup lagi.

Tiga perkara yang memberi kesan kepada biji benih adalah:

Umur
Jenis
Keadaan penyimpanan

Umur

Kebanyakan biji benih kekal bernas pada tahun pertama, dan tahun kedua. Peratus percambahan mula menurun setelah tahun pertama.

Jenis

Jenis biji benih memberi kesan berapa lama ia boleh kekal bernas. Biji benih seperti lada dan jagung susah untuk bertahan selama 2 tahun. Manakala biji benih seperti kacang panjang, kacang tanah, tomato dan lobak, boleh bertahan sehingga 4 tahun lamanya. Biji benih seperti timun dan salad boleh mencecah sehingga 6 tahun tempoh penyimpanan.

Keadaan penyimpanan

Biji benih anda mempunyai peluang untuk hidup lama jika disimpan di tempat yang betul. Biji benih lebih kekal hidup apabila disimpan di tempat yang kedap udara, sejuk dan gelap. Antara tempat terbaik itu adalah di dalam peti ais anda.

Namun begitu, kebanyakan paket biji benih yang dijual di nurseri atau pasaraya tidak diketahui tarikh pembungkusan dan tarikh luputnya. Jadi sukar untuk kita mengagak tarikh luput.

Lebih elok kita membeli biji benih dari nurseri yang ramai pembeli. Ini kerana stok biji benih baru selalu masuk. Jadi kita tidak perlu risau biji benih yang dijual adalah biji benih lama.
Bagaimana jika nurseri baru?

Kita boleh membeli 1 atau 2 pek biji benih dahulu dan membuat ujian percambahan biji benih. Jika peratus percambahan melebihi 80%, tanda biji benih itu masih baru lagi. Jika sebaliknya, jangan lah meletak harapan untuk ke nurseri itu lagi membeli paket biji benih.

Pernahkah anda mengalami masalah ini? Meriahkan bahagian komen dengan pandangan dan cadangan anda. Saya suka membacanya.


Cara Buat Sendiri (DIY) Sistem Siraman Pokok Automatik di Rumah

Sistem pengairan adalah antara komponen penting dalam berkebun. Sama ada secara manual ataupun automatik.

Bagi saya pengairan di rumah boleh jadi kerja yang membosankan kerana tiap-tiap hari perlu membuat perkara yang sama. Kadang sampai saya rasa sangat malas dan hanya berharap hujan turun untuk menyiram tanaman. Teruk kan?

Ada jalan penyelesaian kepada masalah ini. Caranya adalah dengan kita membuat sendiri siraman automatik.

Kos tidaklah banyak.

Ada dua pendekatan untuk membuat sistem siraman automatik ini.

Pertama kita kenalpasti tekanan air pada paip yang hendak kita gunakan. Jika tekanan tinggi, maka kita boleh guna siraman terus.

Jika tekanan rendah, maka kita perlu membuat tangki siraman dan kemudian memasang pam.

Jadi saya bahagikan kepada dua jenis pemasangan pada penulisan ini.

Sistem Siraman Terus

Mari kita mulakan dahulu dengan sistem siraman terus. Sistem ini sesuai bagi rumah yang mempunyai tekanan air tinggi.

Kelebihan

Sesuai untuk rumah bertekanan air tinggi
Kos permulaan yang rendah
Hanya menggunakan bateri

Kelemahan

Tidak sesuai untuk rumah yang mempunyai tekanan air rendah
Perlu monitor bateri pemasa. Sebab jika bateri habis, air akan sentiasa mengalir

Alatan

Pemasa

Bahan

Polipaip LDPE 16 mm
Joint
Mikrotiub 3/4 mm
Penitis

Sistem Siraman Tangki

Sistem siraman tangki pula melibatkan penggunaan pam dan pemasa.

Kelebihan

Sesuai untuk rumah yang mempunyai tekanan air rendah

Kelemahan

Perlu guna elektrik
Kos permulaan tinggi untuk membeli bahan dan peralatan

Cara Pasang

Alat

Bahan

Tong sampah 50L
Pelampung
Tank connector


5 Soalan Sebelum Mula Berkebun

				Berkebun memang satu perkara yang menyeronokkan. Tetapi tahukah kita bahawa sebelum mula berkebun apa persiapan yang sesuai?

Jika sebelum ini saya bercerita tentang
Kesilapan Pekebun Amatur
, kali ini kita sebelum kita mula mencangkul eloklah kita bertanya beberapa soalan pada diri kita sama ada kita ini sesuai berkebun atau pun tidak.

1. Di mana hendak berkebun?

Soalan ini amat penting apabila kita hendak mula berkebun. Kita perlu tahu situasi sebenar kesesuaian kita berkebun. Dengan tahu di mana kita boleh berkebun, kita akan tahu pokok-pokok apa yang sesuai untuk kita mula menanam.

Jadi, haruslah kita mengenalpasti rumah kita sama ada rumah apartment atau pun rumah teres atau banglo. Dua jenis rumah ini berbeza pendekatan untuk menanam.

Beruntung sesiapa yang tinggal di rumah atas tanah. Ruang yang ada boleh digunakan sepenuhnya untuk berkebun. “Tetapi rumah saya bersimen penuh,” soal seorang ahli Kebun Bandar. Boleh mula
berkebun dengan pasu
. Hal ini sama juga untuk sesiapa yang tinggal di bangunan bertingkat-tingkat.

2. Siapakah kita?

Soalan ini mungkin pelik tetapi percayalah ini paling penting sekali. Kita kena tahu kita ini jenis apa.

Adakah kita ada masa untuk berkebun?

Adakah kita selalu keluar dari kawasan iaitu beberapa hari tiada di rumah?

Adakah kita ini jenis pelupa?

Bilakah masa kita bekerja? 8am-5pm? Bila masa kita akan berada di rumah?

Adakah pasangan kita bersama-sama menyokong kita berkebun?

Adakah kita jenis suka lompat melompat dari satu hobi ke hobi yang lain? Dengan erti kata lain kita mudah bosan dengan sesuatu hobi?

Jadi, cubalah dengan jujur jawab soalan-soalan yang saya lontarkan. Dengan ini kita sendiri dapat menilai sudahkah diri kita ini boleh berkebun dengan jayanya?

3 Suka Makan Apa?

Fokus Kebun Bandar lebih kepada penghasilan taman atau saya lebih suka guna istilah kebun, yang boleh dimakan. Kita tanam tanaman yang mampu mendatangkan manfaat kepada kita semua.

Pergi jalan ke pasar. Lihat sekeliling. Apa sayur yang kita minat dan suka makan. Kemudian cari benihnya. Setelah dapat biji benih, belajar cara tanam pula. Setiap biji benih lain pendekatan menanamnya.

4. Berapa Lama Masa Menanam?

Ada tanaman yang hanya perlu sebulan sahaja untuk menanam seperti kangkung, bayam, dan sawi. Ada pula yang memakan masa sehingga tiga bulan seperti kubis, brokoli, lobak merah, lobak putih dan labu. Apabila kita mengetahui masa menuai setiap tanaman, kita dapat tetapkan perancangan menanam dengan baik.

Saya bagi contoh apabila saya ingin memakan kangkung setiap minggu, saya akan jarakkan masa penanaman untuk kangkung saya. Di dalam bekas A, saya tanam kangkung pada minggu pertama setiap bulan. Kemudian di dalam bekas B pula, saya tanam kangkung pada minggu ketiga. Ada 2 minggu jarak.

5. Apakah Khasiat Setiap Makanan?

Kandungan nutrien dan khasiat setiap tumbuhan yang kita tanam juga penting untuk kita ketahui. Maklumat ini dapat memberi kita motivasi untuk menanam. Taklah kita tanam bayam merah hanya untuk memenuhi keperluan serat. Walhal bayam merah mampu menambah kandungan darah merah kita. Tahu tak? Itu pun penting.

Kesimpulannya
, saya harapkan dengan kita melampirkan soalan-soalan ini sebelum kita berkebun akan dapat membantu kita untuk lebih istiqamah(konsisten) berkebun.


10 Jenis Sungkup (Mulch) Ini Menjimatkan Masa Penyiraman Tanaman Anda

Malaysia mempunyai cuaca yang panas dan lembab sepanjang tahun. Keadaan ini memberi sedikit kekurangan kepada pekebun terutama berkaitan tanaman dan rumpai. Namun, hal ini dapat diatasi dengan sungkup.

Apa itu sungkup?

Sungkup (
mulch
) adalah bahan daripada tumbuhan atau bahan lain yang digunakan untuk menutupi permukaan tanah untuk tujuan tertentu.
 Sungkup boleh terdiri daripada bahan organik seperti jerami padi atau plastik seperti sungkup perak (silvershine).

Perbuatan meletakkan sungkup dinamakan
sungkupan
(
mulching
) sememangnya satu keperluan di sebuah kebun organik. Tujuan sungkupan adalah untuk
menekan pertumbuhan rumpai
,
penjimatan air
,
membina kesuburan tanah
, dan
mengurangkan kerja-kerja perkebunan kita
 (ya benar, dan ini pasti menarik bagi yang kekurangan masa berkebun).

Bagi sayur semusim (yang tumbuh dan mati selepas berbunga/buah) seperti kangkung, sawi dan bayam keadaan panas sepanjang tahun ini boleh mendatangkan stres. Apabila sayur stres, hasil akan berkurangan, mudah berbunga awal seperti bawang, kubis, dan salad, serta senang diserang serangga perosak.

Salah satu cara mengurangkan stres ini adalah dengan mengekalkan kelembapan dan kesejukan tanahnya dengan sungkupan. Sungkupan juga mampu mengurangkan kesan titisan hujan yang seterusnya boleh mengurangkan hakisan tanah dari kebun kita.

Jangan risau di mana hendak dapatkan sungkup. Kebanyakan sungkup boleh diambil daripada bahan-bahan organik sekitar laman atau kebun kita seperti sisa potong rumput, dedaun kering, dan jerami padi (jika tinggal berdekatan sawah).

Kebaikan dan Fungsi Sungkupan

Menurut pakar perkebunan Fern Marshall Bradley, penulis buku ‘
Rodale’s Vegetable Garden Problem Solver
‘, sungkupan boleh elak biji benih rumpai daripada bercambah dan jika ada juga yang terlepas, pastinya mudah untuk mencabutnya dari tanah. Disamping itu, kesihatan tanah meningkat, aktiviti mikroorganisma tanah bertambah, dan cacing tanah seronok berlingkar di bawah sungkupan yang semestinya dapat membaiki struktur tanah, lalu menyuburkan tanaman kita.

Ruth Stout, pakar sungkupan tidak lokek berkongsi rahsianya. Beliau sering mengatakan sungkupan dapat mengurangkan penggunaan tenaga buruh dan ini dapat dilihat melalui bukunya iaitu ‘
The Ruth Stout No-Work Gardening
‘ dan ‘
Gardening Without Work: For the Aging, the Busy, and the Indolent
‘.

Kebaikan dan fungsi sungkupan adalah:

dapat mengawal pertumbuhan rumpai,
mengurangkan hakisan tanah,
mengurangkan kesan hujan terhadap larut resap baja,
mengawal suhu tinggi atau rendah,
mengekalkan kelembapan tanah akibat penyejatan,
menjimatkan penggunaan air,
membina kesuburan tanah (jika guna sungkupan organik)

Paling penting adalah sungkupan mampu
mengurangkan kerja-kerja perkebunan kita.
Ya benar, sungkupan mampu mengurangkan beban kerja kita di kebun. Ini pasti menarik bagi yang kekurangan masa berkebun).

Kita boleh lihat apabila hujan turun, aliran air di kebun kita akan kekal jernih, petanda sungkupan dan tanaman kita menjalankan tugas mereka. Jika ia berwarna coklat, nampaknya sesuatu perlu dijalankan kerana sumber nutrien tanah kita dibawa pergi.

Pastinya juga, sayur kita bebas daripada percikan tanah ketika hujan atau semasa kita menyiram. Apa yang kita akan dapat adalah tuaian sayur bersih.

Sungkupan habuk kayu bagus untuk tanaman.

Jenis sungkup

Terdapat dua jenis sungkup iaitu organik dan plastik. Jika kita menggunakan jenis organik, kesannya lebih bagus kepada tanah kita berbanding sungkup plastik. Hal ini kerana sungkup organik akan mereput dan menyumbang jumlah bahan organik di dalam tanah. Ini seterusnya akan lebih menarik lebih banyak mikroorganisma berkumpul di dalam tanah kebun kita. Secara tidak langsung akan meningkatkan kesihatan tanah kita.

Bahan Sungkup Organik

Mari kita lihat contoh bahan sungkupan organik yang ada.

1. Sabut kelapa

Malaysia kaya dengan buah kelapa. Jika pergi ke kampung-kampung pasti banyak pokok kelapa tumbuh melata. Sabut kelapa boleh menjadi sungkup terbaik. Ambil dan letakkan di sekeliling tanaman sebagai sungkup. Pastikan ambil isi sabut kelapa dan bukannya kulit yang keras.

Perlu kita ingat juga bahawa sabut kepala cepat mereput sekitar 1-2 bulan. Jadi perlu sentiasa ada bekalan sabut kepala untuk menggantikan sabut kelapa yang reput itu.

2. Sisa rumput potong

Rumput yang telah dipotong jangan dibuang sisanya. Ambil potongan rumput yang tiada bunga. Selalunya lalang paling sesuai berbanding rumput kemuncup. Ini penting bagi mengelakkan biji benih rumput tumbuh melata di kebun kita nanti.

3. Dedaun kering

Ini paling mudah didapati. Sekitar bandar terdapat banyak pokok besar yang selalu daunnya gugur dan dikutip oleh pihak bandaraya. Apa kata tebalkan muka untuk meminta  2-3 beg plastik untuk dijadikan sungkup di kebun kita. Merekapun tidak kisah kerana akhirnya mereka akan buang juga beg plastik penuh dengan dedaun itu.

Pastikan sebelum menabur dedaun itu, racik dengan gunting rumput. Ini kerana menurutu Bradley, “Daun yang tidak dipotong, mungkin tebal dan boleh menghalang penyerapan air oleh tanah.”

Ketebalan adalah sekitar 5-10 cm agar mampu menekan rumpai tumbuh.

Saya meletakkan tayar sebagai pasu kepada pokok cili dan dedaun kering sebagai sungkupan.

4. Kompos

Selain daripada semua bahan yang saya nyatakan sebelum ini, kita boleh gunakan kompos. Kompos adalah baja organik yang terhasil daripada sisa reputan bahan organik.

Di Malaysia penghasilkan kompos tidak begitu rancak menyebabkan harga jualan masih tinggi. Tetapi kita sendiri boleh membuat kompos di rumah! Tidak sesukar mana jika kita tahu cara yang betul. Ikuti penulisan saya tentang
cara buat kompos dengan mudah di sini
.

Bagi yang membeli kompos, anda boleh uji sama ada kompos itu elok atau tidak dengan cuba mencambahkan beberapa biji benih sayur di atasnya. Jika peratus percambahan adalah rendah, mungkin pH kompos itu rendah (tanda ia berasid) atau ia penuh dengan bahan kimia racun perosak. Sama sekali kita tidak mahu benda itu berada di kebun dan tanaman kita, bukan?

5. Jerami padi dan rumput kering

Ia antara sungkup yang paling ideal. Mudah didapati di sekitar kawasan kampung. Pastikan rumput kering yang kita ambil bebas biji benih rumpai. Jika tak, rugi sahajalah matlamat kita menggunakan sungkup.

Jerami padi mudah didapati kerana Malaysia mempunyai negeri jelapang padi.

6. Surat khabar, Kertas dan Kadbod terpakai (kotak)

Surat khabar lama sesuai dijadikan sebagai sungkup. Walaupun begitu, saya tidak pasti adakah di setiap rumah masih menyimpan surat khabar lama. Saya sendiri sudah lama tidak membeli surat khabar.

Selain itu kita boleh gunakan kertas. Mana-mana kertas yang tidak digunakan boleh dicarik dan dibuat sungkup.

Kotak terpakai banyak dibuang oleh kedai. Apa kata kita gunakan sebagai sungkup? Koyak dan susun di atas batas. Bagi petani ‘tidak bajal’, mereka menimbunkan kompos di atas kotak bagi membentuk batas tanaman.

Sekali lagi, saya ingin menekankan bahawa sungkup organik seperti erami padi, sisa rumput dan dedaun adalah yang terbaik. Lagipun ia mudah didapati di belakang rumah kita sahaja!

Saya meletakkan kotak kadbod di setiap pangkal pokok cili yang saya tanam bagi mengurangkan rumpai tumbuh di sekelilingnya.

7. Habuk kayu

Habuk kayu boleh dijadi sungkup yang bagus. Ia lambat untuk terurai dek nisbah C:N yang tinggi. Selain itu, menabur habuk kayu menambah nilai ekstetik di kebun kita.

Bahan Sungkup Plastik

Selain sungkup organik, petani boleh menggunakan sungkup plastik seperti mulsa perak (
silvershine
) dan
weedmat
. Pemasangan sungkup plastik amat mudah. Saya sendiri jika membuka batas yang luas saya lebih suka menggunakan mulsa perak. Jika di kawasan fertigasi, saya suka menggunakan weedmat kerana lebih tahan lama berbanding mulsa perak.

9. Mulsa Perak / Silvershine

Mulsa perak (
silver shine
) banyak digunakan oleh petani komersil. Ia adalah sungkupan yang paling cepat menekan dan mengelak rumpai tumbuh di kebun. Permukaannya yang bersinar mampu menghindar serangga perosak datang serta dan mengurangkan haba di dalam batas.

Mulsa perak biasa dijual dalam bentuk gulung. Harga sekitar RM80-150 tergantung kepada berat. Ya ia dijual dalam berat dan bukannya panjang.

Berdasarkan pengalaman saya, mulsa perak mampu bertahan sehingga satu tahun lamanya sebelum rosak dan perlu diganti baharu.

Namun, penggunaannya tidak mapan. Plastik terhasil daripada petroleum dan banyak kajian mendapati apabila ia mula panas (katakanlah di bawah pancaran matahari), bahan kimia akan terlarut lesap daripada plastik itu.

Sungkupan perak memang ideal penggunaannya tapi bukan untuk perkebunan organik.

10. Tikar rumpai atau Weedmat

Weedmat mula mendapat tempat di Malaysia menggantikan mulsa perak oleh petani fertigasi. Fungsinya lebih kurang sama dengan mulsa perak iaitu menekan rumpai daripada tumbuh. Apatah lagi ketahanannya mampu mencecah sehingga 5 tahun sebelum mereput. 5 kali ganda berbanding mulsa perak.

Air mampu tembus weedmat kerana weedmat ini seakan tikar. Berbeza dengan mulsa perak yang jika tidak rata permukaan boleh menakung air.

Harga weedmat tentunya lebih mahal berbanding silvershine. Satu gulung weedmate (2m lebar x 25m panjang) sekitar RM200. Namun berbaloi dengan hargannya jika mampu menjimatkan masa berkebun kita.

Pemasangan weedmat lebih praktikal untuk sesiapa yang mahu menjimatkan masa merumpai.

Beberapa peraturan yang patut kita ketahui

Sila merumpai (buang rumput dan pokok tak berkaitan) sekeliling tanaman sebelum kita letakkan sungkupan.
Jangan sungkup berdekatan pangkal tanaman. Sungkupan yang basah boleh menyebabkan tanaman mudah diserang penyakit reput.
Jangan kedekut. Sungkupan nipis menyebabkan pancaran matahari mudah sampai ke tanah, tidak dapat menekan rumpai, air mudah tersejat, dan seterusnya memerlukan kita kerja lebih menyiram air pula. Untuk kawasan yang menerima pancaran matahari penuh, sungkupan setebal 7-10 cm adalah disyorkan manakala tempat yang redup memadai 4-5 cm tebal.
Letakkan habuk kayu pada taman bunga anda. Habuk kayu mengambil masa lama untuk terurai kerana nisbah C:N yang tinggi. Ia juga akan kacau proses penanaman kebun anda nanti (jangan pula letak pada rumah anda, tak nak pula masalah anai-anai timbul!) Taruh sepanjang laluan batas. Elak membeli habuk kayu bercat kerana bahan kimia yang terkandung boleh membahayakan tanaman dan diri anda.
Jangan terlalu mahukan kebun bebas rumpai. “Kebun bebas rumpai bukanlah satu kemestian, cuma yang penting sungkupan mampu mengawal rumpai yang sedia ada dan akan tumbuh,” kata Bradley. Jika anda nampak rumpai mula naik, hanya tambah lagi sungkupan untuk mematikannya. Atau cabut sahaja dengan tangan.

Jika sungkup tebal, bagaimana hendak tahu tanah kita perlu disiram?  Gunakan pemutar skru (12 cm panjang) untuk mengesan kelembapan tanah kebun anda. Cucuk dan lihat pada batangnya. Jika basah, bukan masanya anda untuk mengambil tong siram menyiram kebun anda.

Amalkan siram di awal pagi atau lewat petang sebelum cuaca menjadi panas supaya air siraman sempat menyerap masuk ke dalam tanah dan tidak mudah tersejat.

Amaran

Apabila meletak sungkup tentunya ada akan serangga menyelinap masuk di bawahnya seperti lipan. Jadi pastikan anda menggunakan sarung tangan sepanjang berkebun sebagai langkah berhati-hati.

Kesimpulan

Tentunya kebaikan sungkup tidak dapat disangkal lagi. Kebaikan seperti menekan rumpai, mengekal kelembapan tanah, menambah jumlah organik tanah, dan mengurangkan kerja di kebun menjadi faktor utama sungkup sesuai di kebun.

Dan terdapat satu berita baik buat semua – sungkup boleh diletakkan pada bila-bila masa dan tiada istilah sudah terlewat untuk kebun anda! Maka, apa tunggu lagi, jika boleh lakukan sekarang!

Rujukan:

http://diaripetani.com/%20/petani/plastik-silver-shine-siap-di-pasang/
http://www.rodale.com/garden-mulch
https://www.agriculture.com.ph/2020/05/01/jadam-a-simple-low-cost-approach-to-farming/


Cara Tanam Anggur Dalam Pasu di Rumah

Anggur boleh hidup di cuaca Malaysia. Kelemahan adalah anggur tidak tahan dengan hujan. Jadi untuk berjaya tanam anggur untuk pemula boleh menanam anggur yang boleh tolerate dengan hujan.

Ladang anggur di Tuaran membuktikan anggur dapat ditanam di dalam rumah pelindungan hujan. Saya tunjukkan cara menanam anggur dengan mudah di rumah.

Maklumat Botani

Nama: Anggur
Nama Inggeris: Grape
Nama saintifik:
Keluarga:

Anggur adalah tumbuhan yang memanjat. Terdapat tendril yang akan memaut apa yang ada.

Varieti Anggur

Terdapat lebih 200 varieti anggur yang ada. Namun begitu tidak semua boleh ditanam dengan jayanya di Malaysia.

Varieti anggur yang sesuai ditanam di Malaysia:

IAC
Jupiter
Isabella

3 varieti anggur yang awal ini adalah tahan hujan.

Bagi yang ingin mencuba lebih boleh tanam varieti kayangan. Cuma varieti kayangan ini perlulah ditanam di bawah rumah lindungan hujan kerana tidak tahan terkena air hujan.

ss

nota:
 Saya sarankan anda membeli mengikut pautan yang saya berikan. Jangan membeli dari penjual China. Saya jamin 100% mereka adalah penjual palsu. Saya pernah membeli dan menerima biji benih palsu!

Pemilihan Saiz Pasu

Jika ingin menanam anggur dan sentiasa berbuah, tentunya pasu yang sesuai diperlukan. Saiz minimum adalah 40cm tinggi dengan diameter 30 cm ke atas. Lagi besar saiz pasu, lagi bagus.

Tanah Campur

Pokok anggur suka tanah campur yang kaya dengan bahan organik. Oleh sebab itu eloklah tanah campur yang kita ingin gunakan kaya dengan bahan organik. Jika tidak, kita boleh campurkan sendiri bahan organan yang sesuai.

Antara bahan organik kita boleh campurkan adalah seperti:

baja kompos
baja vermikompos
baja tahi haiwan yang sudah reput seperti tahi ayam, tahi kambing, tahi lembu, tahi kuda dan tahi arnab

Campurkan pada nisbah 3:2:1 iaitu 3 bahagian tanah atas, 2 bahagian bahan organik dan 1 bahagian sekam bakar. Gaul rata semua bahagian ini sehingga tidak nampak rupa.

Setelah itu boleh la digunakan untuk penanaman anggur kita.

Penjagaan

Tentunya jika ingin mendapat anggur yang bagus, penjagaan perlu jugalah bagus. Siraman boleh dilakukan sebanyak 2 kali sehari. Pastikan tanah di dalam pasu sentiasa lembab. Kekeringan boleh menyebabkan pertumbuhan anggur terencat.

Pembajaan

Pokok anggur paling suka baja organik terutamanya baja vermikompos yang kaya dengan nutrien dan mikrob baik.

Selang selikan baja organik dan baja kimia agar anggur dapat menghasilkan buah yang bagus.

Baja kimia seperti NPK biru boleh digunakan. Jika boleh gunakan baja NPK yang berkualiti. Baja kimia yang dijual di pasaraya kebanyakan adalah dari China. Baja ini bagus untuk tanaman biasa. Jika inginkan hasil, gunalah baja yang berkualiti tinggi seperti jenama Novatech, Yara dan Zenex. Boleh beli ikut link diberikan.

Saya terpaksa tekankan hal ini kerana baja yang bagus adalah faktor utama anggur mengeluarkan hasil berkualiti.

Cantas Melebatkan Buah Anggur

Pokok anggur jika di negara iklim sederhana akan mengeluarkan putik buah pada musim luruh. Oleh itu jika kita tanam di negara beriklim tropika, kita perlu meniru musim luruh. Bagaimana? Dengan membuang semua daun anggur atau kata mudahnya kita togelkan anggur kita.

Usah risau. Memang ini cara yang paling bagus bagi menggalakkan anggur mengeluarkan buah. Setelah togelkan, terus kita berikan baja NPK biru dalam 100 g per pasu. Tabur sekeliling kemudian siram.

Dalam masa 2-3 minggu, jika betul caranya, maka akan terlihatlah putik buah anggur. Pastikan baja vermikompos diberi segenggam setiap minggu.


Cara Tanam Bawang Merah di Dalam Pasu / Polibeg Untuk Dapat Bebawang

Bawang merah memang menjadi antara bahan utama dalam masakan. Hampir semua masakan Malaysia ada menggunakan bawang merah sebagai bahan seperti telur dadar, masak kicap, masak sambal dan lain-lain lagi.

Saya mempunyai pengalaman menanam bawang merah sejak dari universiti lagi. Pengalaman ini membolehkan saya menanam bawang dnegan mudah di dalam pasu.

Maklumat Botani

Nama: Bawang merah
Nama Inggeris: Shallot
Nama Saintifik:
Allium cepa
cv. aggregatum
Keluarga: Alliaceae

Bawang merah adalah tumbuhan herba yang tiada batang keras. Bawang yang kita nampak itu adalah daun yang terubah suai. Jadi sebenarnya kita makan daun bawang.

Bau bawang yang tengik mampu menghalau serangga untuk datang menyerang pokok berdekatan. Sebab itu kalau tanam bawang jarang kita lihat afid atau kutu daun menyerang.

Semaian Bawang

Bawang boleh kita tanam dengan dua cara iaitu menggunakan biji benih atau bebawang. Jika menggunakan biji benih, tempoh untuk tuai bawang akan mengambil masa sekitar 3-4 bulan. Manakala jika kita tanam guna bebawang akan mengambil masa hanya sekitar 2 bulan setengah.

Biasanya kita akan menanam bawang merah terus ke dalam pasu. Betul tak? Cara ini betul. Tiada masalah. Tapi ada cara yang lagi cepat.

Kita boleh mempercepatkan pengeluaran tunas bawang merah dengan memotong 1/3 dari atas bawang. Jika tidak potong, bawang akan mengambil masa sekitar 6-10 hari untuk mengeluarkan tunas. Manakala dengan kaedah potong sedikit ini akan memendekkan sekitar 3-5 hari.

Contoh keratan sisi bagaimana potongan 1/3 itu.

Konsep potong ini adalah kita memotong dari atas. Jika lihat di keratan rentas ini, pada bahagian berwarna putih itu akan mengeluarkan tunas baharu. Jadi kita potong dari atas agar tunas itu mudah keluar lalu menjadi daun.

Potong 1/3 dari atas bawang merah agar tunas cepat keluar.

https://www.facebook.com/izhamalias/videos/10216126271925624/

Video cara tanam bawang.

Penyediaan Pasu

Bawang sesuai ditanam di talam pasu dengan diameter 30 cm dan ketinggian 30cm. Pasu yang besar dan luas membolehkan bawang mengeluarkan bebawang lebih banyak. Untuk polybag pula, anda boleh gunakan saiz 16 x 16 inci. Yang penting di sini adalah campuran tanah yang digunakan.

Campuran Tanah

Bawang suka tanah yang poros tidak bertakung air terutama tanah yang kaya dengan bahan organik. Eloknya buat campuran tanah antara kompos dan tanah hitam dengan nisbah 1:1. Cara kira sukatan mudah sahaja untuk nisbah ini. Jika kita guna 1 pasu kompos, kita guna juga 1 pasu tanah. Campur dan gaul kedua-duanya. Boleh baca penulisan saya tentang
cara mudah membuat campuran tanah pasu di sini
.

Penanaman dalam Pasu

Setelah kita potong atas bawang merah, kita boleh terus tanam di dalam pasu. Jika pasu saiz sekitar 10 cm diameter dan tinggi 15 cm (contohnya botol 500 mL), kita boleh menanam satu bawang.

Jika saiz pasu seperti botol 10L, kita boleh menanam 3 hingga 4 bawang merah dengan jarak 10 cm antara bawang.

Korek sedikit lubang dan masukkan bawang merah. Biar potong bawang merah separas dengan aras tanah. Kambus sedikit untuk tutup bawang merah.

Bawang memerlukan air yang cukup di awal pertumbuhan agar bebawang besar. Siram dua kali sehari.

Tanam bawang merah biar separas. Kambus sedikit sahaja tanah.

Penjagaan

Bawang merah sesuai ditanam di tempat yang ada cahaya matahari penuh. Jika di tempat redup, bawang yang terhasil akan lebih kecil.

Pembajaan

Bawang merah paling suka baja organik seperti kompos dan baja tahi ayam. Di awal penanaman, terus letak baja dengan jarak 5 cm daripada bawang selepas tanam dalam pasu. Antara kesilapan orang ramai dalam membaja adalah meletak baja betul di tepi bawang. Hal ini tidak boleh kerana apa-apa baja sifatnya panas. Apabila terkena bawang akan menyebabkan bawang melecur.

Siram selepas pembajaan dilaksanakan.

Setelah itu bubuh lagi satu sudu makan baja tahi ayam atau
vermikompos
 setiap 2 minggu sekali.

Jika guna baja kimia, boleh letak baja NPK hijau dalam satu sudu teh setiap 2 minggu sekali.

Cantas Kuntum Bunga

Apabila bawang mencecah umur sekitar 20-30 hari selepas tanam, bawang akan mula mengeluarkan satu daun yang sedikit keras. Daun ini kalau kita perhatikan di hujungnya ada sedikit bonjol. Ini adalah kuntum bunga bawang yang akan menjadi bunga bawang.

Perlu buang kudup bunga bawang agar bawang terhasil lebih besar.

Jika kita biarkan kuntum bunga ini menjadi bunga, segala nutrien bawang akan fokus bagi penghasilan bunga. Seterusnya menyebabkan bawang tidak menghasilkan bebawang yang berkualiti tinggi.

Oleh itu saya sarankan untuk anda membuang bunga itu dengan memotong terus daun kuntum bunga tersebut.

Dengan itu kita akan dapat menghasilkan bawang yang besar.

Tuai

Bawang boleh dituai setelah hampir semua daunnya rebah iaitu sekitar 35-45 hari selepas bawang ditanam di dalam pasu. Daun yang rebah ini akan berwarna kekuningan seakan layu.

1 kg bawang yang kita semai akan menghasilkan 3 kg bebawang. Sifir mudahnya satu bawang kita tanam akan menghasilkan 3-5 biji bawang lagi.

Jika kita tuai selalu daun bawang maka akan kurang besarlah bebawnag yang terhasil.

Bawang Merah Skala Komersil

Malaysia mempunyai potensi untuk menghasilkan bawang merah berkualiti tinggi. Di negara jiran kita seperti Indonesia dan Filipian petani sana mengeluarkan bawang merah berkualiti tinggi.

Potensi itu ada. Yang penting kita ingin mencuba dan terus mencuba.

https://www.youtube.com/watch?v=ZYkG2ta3Ctc&t=1057s
Video can’t be loaded because JavaScript is disabled:
How to Plant, Grow and Harvest Onions from Start to Finish: Full Instructional Video (https://www.youtube.com/watch?v=ZYkG2ta3Ctc&t=1057s)

[Video] Ladang bawang merah di Filipina. On English Subtitles untuk faham.

Rumusan

Bawang merah boleh ditanam untuk mendapatkan daun ataupun bebawang. Jika kita tuai daun, hasil bebawang akan berkurangan. Jika ingin mendapatkan bebawang yang banyak, maka fokus bagi daun banyak.

Rujukan

https://www.hunker.com/13427461/how-to-grow-shallots-in-containers


Cara Tanam Bawang Putih di Dalam Pasu Awal Sampai Habis

Bawang putih sering digunakan dalam masakan. Tetapi tidak ramai yang tahu bahawa bawang putih mudah ditanam di Malaysia?

Maklumat Botani

Nama tempatan: bawang putih
Nama Inggeris: garlic
Nama saintifik:
Allium sativum
Keluarga: Amaryllidaceae

Bawang putih sifatnya tumbuh secara rumpun. Jika nak tahu apa maksud setiap istilah botani ini, rujuk
Belajar Botani Untuk Noob
.

Cara Menanam

Bawang putih boleh ditanam melalui dua cara iaitu dengan biji benih ataupun bebawang.

Di Malaysia, sukar untuk kita dapatkan bekalan biji benih bawang putih melainkan kita yang ambil benih tersebut daripada bunga bawang putih.

Untuk permulaan, paling mudah kita tanam menggunakan bebawang.

Ambil satu labu bawang putih. Buka labu tersebut dan ambil setiap ulas.

Jika kita ingin bawang putih yang besar, simpan ulas tersebut di dalam peti ais bahagian chiller sekitar 10-15 hari. Hal ini bagi memberi kesan sejuk seperti di negara empat musim.

Ini akan memberi kesan agar bebawang tumbuh lebih besar.

Saiz Bekas atau Pasu

Jika ingin bebawang membesar dengan bagus, tentunya pasu perlu besar. Saiz 30 cm tinggi dengan 30 cm diameter memadai.

Tanah Campur

Apabila menanam dalam pasu tentunya kita perlu gunakan tanah campur yang bagus. Antara ciri tanah campur bagus adalah mengandungi bahan organan yang banyak. Saya sarankan guna vermikompos.

Sebelum itu, pastikan kita telah menyediakan pasu yang telah berisi tanah campur. Boleh rujuk
resipi campuran tanah untuk pasu
 yang ditulis oleh saya.

Menyemai dan Tanam

Biasanya sekitar 6-8 hari kita akan mula nampak ulas bawang putih mengeluarkan tunas.

Petua untuk menghasilkan bawang putih yang banyak terletak pada bunganya.

Sepanjang menanam, kita mungkin akan nampak satu daun sedikit keras keluar dari celah dedaun bawang. Daun ini adalah daun yang akan mengeluarkan bunga. Mungkin untuk pertama kali menanam, kita tidak akan perasan sangat.

Tetapi usah risau. Nanti mata anda akan mahir.

Bunga ini perlu dicantas buang. Jika tidak nanti masa tuai mungkin tiada bawang langsung untuk dituai. Bunga ini akan menyerap segala nutrien untuk menghasilkan bunga.

Walaupun begitu, jika kita inginkan cabaran bolehla kita biarkan bunga itu membesar dan menghasilkan biji benih. Kemudian kita boleh cuba menanam benih tersebut. Mana tahu dapat benih bawang putih varieti Malaysia?

Tuai

Kalau kita menanam untuk daun, kita boleh mula menuai sekitar sebulan selepas bawang putih bercambah.

Manakala untuk bebawang, kita perlu tunggu sehingga 6-8 bulan bergantung pada varieti bawang putih kita tanam.

Petanda untuk tuai adalah apabila dedaun bawang mula berwarna kekuningan. Seterusnya dedaun tersebut akan rebah.

Masa inilah kita boleh menuai bawang putih. Kita tidak perlu buang daun bawang putih yang kering itu.

Ikat dan jemur bawang putih di tepi rumah sehingga dedaun betul betul kering. Maka boleh la kita mendapat bawang putih untuk masakan.

Jika kita ingin dapatkan bekalan bawang putih berterusan, elok lah kita menanam mengikut jadual. Contohnya bulan ini tiga pasu bawang putih dan diikuti bulan hadapan lagi.

Kesimpulan

Menanam bawang putih ini mudah sahaja seperti
menanam bawang merah
. Cuma masa menuai bawang putih tiga kali ganda lama berbanding bawang merah.


Cara Tanam Bayam Hijau Merah dalam Pasu / Polibeg

Bayam adalah antara tanaman yang mudah ditanam selain daripada
kangkung
 dan
sawi hijau
. Penjagaannya tidak rumit dari awal penanaman sehinggalah penuaian.

Bayam bukanlah
spinach
. Saya sendiri dahulu tertipu dengan cerita Popeye The Sailorman berkaitan spinach. Spinach yang Popeye makan itu adalah sayur yang berlainan dengan bayam Melayu kita makan.

Maklumat Botani

Nama Melayu: Bayam
Nama Inggeris: Amaranth,
Nama saintifik:
Amaranthus spp.
Keluarga: Amaranthaceae

Terdapat pelbagai varieti bayam yang ditanam di Malaysia. Untuk bayam berwarna hijau, terdapat dua varieti iaitu bayam daun bulat dan bayam daun tirus. Manakala untuk bayam merah, hanya ada bayam daun bulat.

Selain daripada itu, terdapat juga bayam dwi-warna iaitu bayam variagated.

Walaupun terdapat pelbagai varieti, namun cara penanaman bayam semua adalah sama.

Kitaran hidup bayam adalah semusim yang bermaksud sebaik selesai sahaja menghasilkan biji benih, produktiviti bayam akan mula menurun dan akhirnya mati.

Semaian Benih

Biji benih bayam tergolong dalam jenis biji benih halus sama seperti biji benih sawi. Kalau kita perhatikan dengan teliti, biji benih bayam sedikit berkilat.

Harga biji benih bayam adalah relatif murah. Jadi untuk itu saya sarankan bayam benihnya disemai terus ke dalam pasu. Tidak perlu semai di dalam talam semaian dahulu seperti dalam kaedah semaian benih biasa.

Buat lubang sekitar 3-5 cm dalam dan taburkan sekitar 3-5 biji benih satu lubang. Sebelum penyiram, pastikan dikambus dahulu lubang tersebut.

Penyediaan Pasu

Bayam tidak cerewet dari segi saiz pasu. Mana-mana saiz pasu sekecil botol mineral 500 mL sudah memadai untuk ia hidup. Yang penting adalah pada campuran tanah yang kita gunakan.

Penyediaan Campuran Tanah

Bayam cukup suka pada tanah yang kaya dengan bahan organik. Oleh itu campuran tanah yang kita beli atau buat mestilah mengandungi bahan organik yang banyak terutama kompos. Gunakan tanah campur 3 dalam 1 ataupun jika inginkan lebih cabaran, anda boleh
membuat sendiri campuran tanah dengan mengikut tips saya ini
.

Penjagaan

Bayam perlu disiram dua kali sehari agar tanah di dalam pasu tidak kering tanah. Siram di awal pagi dan lewat petang. Bayam mampu bertahan maksimum 2 hari jika tanah kering. Jika hal ini berlaku, siram pasu secepat mungkin agar bayam dapat pulih daripada layu.

Untuk pembajaan, gunakan baja organik seperti baja tahi ayam sudah memadai. Tabur segenggam di awal penanaman iaitu selepas benih bercambah dan 2 minggu selepas itu.

Jika ingin menggunakan baja kimia, gunakan baja NPK hijau 15-15-15 di awal penanaman dan 2 minggu seterus itu sebanyak 1 sudu makan per pasu setiap kali membaja.

Ketika membubuh baja, pastikan jarak sekitar 5 cm jauh dari pangkal anak pokok. Hal ini kerana apa-apa pun baja bersifat panas. Jika terkena pada batang pokok boleh menyebabkan lecur dan ada kemungkinan anak pokok mati akibat daripada kesan terkena baja.

Laksanakan penyiraman sebaik sahaja pembajaan selesai.

Perosak dan Penyakit

Pada asasnya, bayam jarang diserang perosak mahupun penyakit. Boleh dikatakan bayam adalah sayur daun yang paling mudah ditanam dengan kurang penyelenggaran. Jika ada pun, hanya sedikit sahaja dimakan belalang atau pun siput. Tetapi sebagai langkah selamat, ikuti
strategi dan tips kawalan serangga perosak ini
.

Tuai

Bayam boleh dituai setelah berumur sekitar 30 hari selepas bercambah. Terdapat dua cara untuk menuai bayam. Cara pertama adalah dengan mencabut bayam sekali akar.

Bayam boleh dituai dengan mencabut terus sekali akarnya.

Selain itu, boleh juga dengan memotong batang bayam 5 cm dari pangkal dan meninggalkan akar sahaja di dalam pasu. Dengan ini, pucuk baharu boleh tumbuh. Jika anda ingin menggunakan kaedah kedua ini, harus ingat apabila selesai menuai batang dan daun perlulah anda memberi baja agar cepat pucuk baharu tumbuh.

Kelemahan kaedah ini adalah bayam yang muncul seterusnya akan lebih kecil batang dan daun walaupun betapa banyak baja yang anda berikan.

Penuaian bayam perlulah dibuat sebelum ia mula menghasilkan bunga dan biji benih. Jika tidak, rasa bayam akan berserat dan tidak enak untuk dibuat sayur.

Rujukan


Cara Tanam Bayam Brazil dalam Pasu (Awal Sampai Tuai)

Bayam brazil adalah tanaman yang mudah ditanam dan dijaga. Malahan ia boleh dimakan segar atau pun dibuat dalam masakan. Perlu kita tahu bahawa bayam brazil ini bukanlah sama seperti bayam biasa kita lihat. Cara mudah tanam bayam brazil adalah dengan keratan batang.

Maklumat Botani

Nama Melayu: Bayam brazil
Nama Inggeris:
Brazzilian spinach
,
Sissoo spinach
Nama saintifik: Alternanthera sissoo
Keluarga: Amaranthaceae

Bayam brazil adalah pokok herba renek yang berbatang lembut dan berdaun kerinting.

Penyediaan Pasu dan Campuran Tanah

Bayam brazil tidak perlu ditanam dalam pasu besar. Cukup sekadar pasu bersaiz 15-30 cm diameter dengan ketinggian 15 cm. Pada saiz pasu apa-apa pun boleh tanam bayam brazil. Bahkan boleh tanam dalam polibeg.

Untuk media pasu pula, tidak kisah sangat. Tanah hitam, tanah bakar, tanah kebun atau apa-apa tanah pun boleh asalkan tanah. Hal ini kerana bayam brazil tidak cerewet.

Pembajaan

Kenapa bayam brazil kuning?
 Ini bermula dengan pembajaan.

Penting baja yang kita guna itu adalah baja organik. Saya cadangkan anda guna
baja vermikompos
. Baja ini sangat bagus untuk sayuran. Berikan dalam satu genggam 2 minggu sekali.

Jika nak guna baja kimia, saya akan sarankan anda gunakan baja
NPK hijau 15-15-15
. Guna dalam satu sudu makan 2 minggu sekali sudah memadai. Selain itu anda boleh juga gunakan
baja asid humik
 atau lebih dikenali sebagai
baja kopi 888
.

Semaian

Cara tanam bayam brazil paling mudah adalah kita semai dengan keratan batang. Kita potong sahaja keratan batang dalam 4-7 cm. Kemudian cucuk di dalam pasu satu per tiga dalam. Contohnya kita potong dalam 6 cm. Maka perlu cucuk dalam 2 cm ke dalam tanah, selebih 4 cm di atas tanah. Kalau rajin gunalah pembaris. Saya main agak-agak sahaja. Asalkan nampak 2 per tiga.

Tumbuhan herba ini tidak memakan masa lama untuk mula mengeluarkan pucuk. Sekitar tujuh hingga sepuluh hari sudah kita nampak pucuk baharu keluar.

Siraman dua kali sehari membantu untuk bayam ini tumbuh subur.

Cantasan

Apabila pokok mula tinggi melebihi 20 cm, eloklah kita pangkas pokok sehingga 5-10 cm dari pangkal. Kekalkan dalam 10-15 cm sahaja tinggi. Lebih banyak kita cantas, akan lebih rimbun bayam brazil ini. Sisa cantasan itu boleh kita semain lain atau dibuat makan. Lakukan pembajaan selepas cantasan dibuat.

https://www.youtube.com/watch?v=ESMnHWMM5oo
Video can’t be loaded because JavaScript is disabled:
Cara Mudah Tanam Bayam Brazil di dalam Pasu Dari Awal Sampai Tuai | Kebun Bandar (https://www.youtube.com/watch?v=ESMnHWMM5oo)

[Video] Saya tunjukkan cara tanam bayam brazil.

Kawalan Perosak dan Penyakit

Bayam brazil kurang diserang penyakit. Lebih kepada dimakan oleh siput ataupun ulat bulu. Paling mudah kita kawal dengan membuat
racun serangga organik daripada bahan dapur
.

Tuai

Apabila daun mula merimbun, kita boleh tuai daun sekali batang bayam brazil. Pastikan setiap kali tuai, kita kembali membaja tanaman kita. Ingat apa yang kita ambil perlu dikembalikan agar tumbuhan sentiasa subur.

Walaupun warna daun muda dan daun tua hampir sama, tetap akan ada rasa yang berlainan. Daun muda lebih sedap dibuat masakan berbanding daun tua yang lebih berserat dan sedikit pahit.

Masakan

Keburukan bayam brazil adalah tidak digalakkan dimakan mentah. Eloklah dicelur dahulu agar dapat mengurangkan kandungan asid oksalid di dalamnya. Asid oksalid ini tidak sesuai untuk orang yang ada penyakit gout.

Selain itu, boleh dibuat masak gulai lemak bersama dengan ikan bilis. Atau digoreng belacan. Sama seperti kita memasak sayuran lain.

Ada juga yang buat goreng tepung.

Bahan:

Beras – 1 cawan
Tepung ubi – 4 sudu makan
Bawang putih – 3 ulas (potong halus)
Bawang merah – 1 labu (potong halus)
Biji ketumbar – satu sudu teh (dikisar)
Telur – 1 biji
Garam – 1 sudu teh
Serbuk perasa – 1 sudu teh

Cara masak bayam brazil celup tepung:

Masukkan semua bahan ke dalam bekas. Letak sedikit demi sedikit air sehingga bahan menjadi sedikit likat
Salut bayam brazil dengan bancuhan tersebut
Goreng

Bayam brazil celup tepung ini sedap dimakan ketika panas.

Rumusan

Bayam brazil adalah tanaman paling mudah ditanam dan dijaga. Tanam sekali, tuai berkali-kali.

Rujukan

https://en.wikipedia.org/wiki/Sissoo_spinach


Cara Tanam Bendi dalam Pasu (Dari Semai sampai Tuai)

Bendi dikenali juga sebagai okra adalah sayur buah berlendir. Buah bendi boleh dimakan sebagai ulam atau dibuat masakan. Bendi boleh ditanam di dalam pasu. Pokok ini tidaklah cerewet dan mudah ditanam pada apa-apa medium tanah yang digunakan.

Bendi sesuai ditanam di tempat yang banyak cahaya matahari. Sekurangnya lima hingga enam jam sehari.

Maklumat Botani

Nama Melayu: Bendi
Nama Inggeris: Lady finger, okra
Nama saintifik: Abelmoschus esculentus
Keluarga: Malvaceae

Bendi adalah pokok berbatang keras dan hidup lebih setahun.

Penyediaan Pasu dan Medium Tanaman

Bendi boleh ditanam menggunakan pasu bersaiz 25 cm diameter dan 20 cm tinggi atau lebih. Manakala polibeg 16 x 16 inci sudah memadai. Jika anda jenis sukakan bahan guna semula, boleh lah guna bekas botol minyak 5kg sebagai permulaan. Yang penting di bawah botol tersebut anda tebuk 4-5 lubang untuk pengairan.

Manakala untuk campuran tanah, eloklah kita guna tanah yang kaya dengan bahan organik. Anda boleh guna tanah tiga dalam satu, tanah enam dalam satu atau pun tanah berbaja. Berdasarkan pemerhatian saya, tanah ini telah dicampur baik dan mudah untuk newbie guna berbanding tanah hitam dan tanah bakar.

Apa yang penting di sini adalah penggunaan baja sepanjang penanaman. Nanti saya akan bahaskan pada bahagian pembajaan. Teruskan bacaan.

Semai

Bendi ditanam menggunakan biji benih. Biji benih bendi berbentuk bulan dan seakan biji manik. Bendi boleh terus di dalam di dalam pasu. Tidak perlu buat  semaian di dalam talam semaian.

Masukkan satu atau dua biji benih per lubang. Satu pasu cukup satu pokok bendi sahaja. Kita masukkan biji benih dua biji takut jika ada benih bendi tidak bercambah.

Sekitar lima hingga tujuh hari biji benih akan mula bercambah. Ketika ini bolehlah kita mula letak baja.

Namun, jika anda gagal membuat semaian terus dalam pasu, boleh la cuba menyemai dalam talam semaian. Ikuti
langkah penyemaian di sini
.

Penjagaan

Siram dua kali sehari bagi mengekalkan kelembapan tanah. Boleh guna tong penyiram atau pun siram guna hos. Siraman boleh dihentikan sebaik sahaja air keluar di bontot pasu. Itu tanda air telah menyerap habis ke dalam pasu.

Pembajaan

Pokok bendi memberi respon yang bagus kepada baja organik mahupun baja kimia. Tentunya di sini saya akan tekankan penggunaan baja organik. Baja organik mampu membantu tumbesaran bagus kepada tanaman. Dan yang paling penting menjaga tanah di dalam pasu.

Walaupun begitu, jika anda suka guna baja kimia, saya sarankan guna baja NPK hijau untuk 4 minggu pertama. Dos adalah satu sudu makan dengan kekerapan 1 kali per 2 minggu. Untuk minggu ke-6 ke atas boleh sudah kita gunakan baja NPK biru. Kadar pemberian sama seperti baja NPK hijau.

Kawalan Perosak dan Penyakit

Kutu daun, kepinding putih, bena dan belalang suka menyerang pokok bendi. Serangga ini boleh dikawal dengan
racun organik buatan sendiri
.

Jika ingin kesan yang lebih mantap, boleh gunakan racun organik yang ada ekstrak minyak mambu. Minyak mambu atau semambu ini mempunyai bahan aktif yang mampu mengawal lebih 100 serangga perosak di kebun.

Tuai

Bendi mengambil masa sekitar 60 hari untuk mula mengeluarkan bunga. Setelah itu 10 hari untuk buah mula boeh dituai dari putik buah.

Untuk penuaian ini mata kita perlu cekap. Kalau terlambat, boleh jadi bendi telah tua. Bendi tua penuh dengan serat menyebabkan tidak rasa rangup untuk dimakan.

Rujukan

a


Cara Tanam Buluh Madu Untuk Hasil Rebung

Buluh madu adalah antara tanaman yang paling senang ditanam. Hasilnya bermula dari rebung sehinggalah batang buluh.

Kelebihan buluh madu ini terletak pada rebungnya yang lebih lemak manis. Rebungnya sesuai untuk dijadikan pelbagai produk hiliran seperti jeruk, goreng tepung, kerepek dan manisan. Tambahan lagi buluh ini tidak miang seperti buluh-buluh lain.

Selain itu, batang buluhnya sesuai dijadikan produk kraftangan, perabot, chop-stick, pencungkil gigi atau pencucuk makanan serta boleh juga dijadikan tanaman hiasan yang menarik.

Untuk artikel ini, saya akan lebih fokus pada penghasilan rebung.

Pokok buluh ini sesuai ditanam di pelbagai jenis tanah. Namun paling bagus di tanah yang mempunyai saliran yang baik.

Maklumat botani

Nama tempatan: Buluh madu
Nama Inggeris: honey bamboo
Nama saintifik:
Gigantochloa albociliata

Penyediaan Polibeg

Sebelum kita mula mengambil bahan pembiakan buluh, eloklah kita sediakan dahulu polibeg untuk semaian. Paling sesuai adalah saiz polibeg 8 inch x 9 inch atau lebih besar.

Manakala untuk
media tanah
, kita boleh gunakan tanah atas sahaja atau campuran tanah antara tanah merah dan kompos. Ini perlulah mengikut kesesuaian dan bajet sesebuah tapak semaian. Lagipun anak pokok buluh ini mengambil masa sekitar 3-4 bulan untuk membesar dalam polibeg sebelum boleh ditanam ke ladang.

Pembiakan Buluh Madu

Terdapat tiga cara untuk membiak pokok buluh ini iaitu melalui biji benih, tisu kultur dan keratan batang. Dua cara yang awal itu tidak begitu praktikal kerana sukar untuk mendapatkan biji benih dan kaedah tisu kultur memerlukan peralatan dan bahan yang mahal.

Biji benih buluh (sumber: Google)

Pembiakan buluh madu melalui tisu kultur di China (sumber: Google)

Ramai yang menganggap untuk membiak bulu perlulah diambil akar dari rebungnya. Cara paling senang biak rebung adalah dengan guna keratan batang.

Pertama, pilih batang buluh yang sihat dan bebas daripada sebarang penyakit. Umur batang yang paling sesuai adalah sekitar dua hingga tiga tahun. Ini dapat dilihat pada warna batang yang ada seperti kotoran tompok-tompok putih.

Petua agar anak pokok buluh menjadi, seeloknya potong keratan daripada bahagian tengah dan ke atas. Ini dapat meningkatkan kadar kemenjadian anak benih buluh.

Seterusnya potong tiga hingga empat ruas setiap keratan batang. Sebelum cucuk ke dalam polibeg, pastikan kita kenal mana pangkal dan mana atas. Ini bagi mengelakkan buluh salah tumbuh.

Potong tiga hingga empat ruas buluh utuk menanam. (sumber: Jabatan Pertanian)

Bagi menggalakkan pertumbuhan akar yang pantas, disarankan untuk sapu hormon penggalak akar seperti seradix pada pangkal keratan.

Hormon penggalak akar ini boleh kita beli atau jika inginkan cabaran, saya ada tulis
cara buat sendiri hormon penggalak akar
.

Setelah selesai menyemai, letak semua polibeg di tempat redup. Paling bagus gunakan jaring hitam di atas sebagai penaung. Hal ini bagi mengelakkan tanah dalam polibeg kering.

Penjagaan Anak Benih

Anak benih buluh madu yang berjaya tumbuh di dalam polibeg. (sumber: Google)

Seperti biasa, siram keratan dalam polibeg dua kali sehari agar tanah sentiasa lembab. Setelah tiga hingga empat minggu, kita akan dapat lihat mata tunas mula pecah di tepi keratan batang. Itu tanda keratan kita menjadi.

Petanda keratan tidak menjadi apabila keratan mula mengecut seterusnya berwarna kekuningan dan akhir sekali perang. Biasanya kita boleh lihat dalam masa 2 minggu selepas keratan disemai.

Setelah dua bulan, kita boleh sudah memberi baja kepada anak benih buluh yang sudah berakar. Letakkan baja organik seperti kompos atau tahi ayam dengan kadar 5-10 gram atau segenggam sebulan sekali. Pastikan baja tidak terkena pada pangkal kerana jika tidak mungkin boleh menyebabkan anak benih atau bibit mati melecur.

Racun serangga dan penyakit tidak perlu diberi memandangkan anak benih buluh madu jarang diserang serangga perosak.

Penanaman di ladang

Setelah tiga hingga empat bulan, bibit buluh dalam polibeg boleh terus ditanam di ladang.

Pokok buluh sesuai ditanam semua jenis tanah. Namun begitu pokok buluh subur di tanah yang mempunyai saliran air yang bagus dan tidak bergenang terutama selepas hujan.

Keadaan ladang buluh madu. (sumber: Harian Metro)

Satu ekar tanah mampu memuatkan sekitar 300 hingga 350 pokok dengan jarak penanaman 12 kaki x 12 kaki atau 15 kaki x 20 kaki (antara batas x antara pokok).

Penyiraman anak pokok yang baru ditanam perlu dibuat sebanyak dua kali sehari sehingga sebulan lamanya bagi mengelak pokok mati kekeringan. Tanah yang kering mampu membantut tumbesaran awal pokok buluh.

Dari segi pembajaan, pokok buluh adalah antara pokok yang mesra dengan baja organik. Enam bulan sekali gunakan baja tahi ayam atau kompos dengan kadar 10kg per rumpun.

Selain itu, anda boleh gunakan juga baja NPK hijau (15/15/15) dengan kadar 100 hingga 300 kg/ha pada kekerapan tiga bulan sekali.

Biarkan sekitar 10 hingga 15 batang sahaja satu rumpun. Pangkas lebih batang jika ada. Hal ini agar rumpun buluh madu sentiasa kemas dan tidak terlalu padat. Seterusnya dapat menjimatkan penggunaan kos baja.

Tuai Rebung

Penjagaan rapi dari segi penyiraman dan pembajaan hendaklah dibuat sepanjang 8 hingga 12 bulan sebelum boleh menuai. Sekurangnya perlu ada 5 hingga 7 batang serumpun sebelum membuat tuaian rebung yang pertama.

Tuai buluh madu sekitar 0.8-1 m. (sumber: Jabatan Pertanian)

Rebung madu boleh dituai apabila tinggi rebung mencapai satu meter. Setiap rumpun mampu menghasilkan sekitar 2 kilogram rebung per bulan.

Selepas tuai, rebung perlu diproses dengan kadar segera bagi pengelakkan pengoksidaan berlaku. Pengoksidaan boleh dilihat apabila rebung mula lebam dan kehitaman warnanya. Hal ini akan menyebabkan harga jualan rebung menurun mendadak.

Harga bagi sekilogram rebung madu sekitar RM3 hingga RM7 mengikut pasaran tempat jualan.

Kegunaan Rebung

Rebung amat popular dalam masakan Melayu seperti gulai masak lemak cili api, gulai daging, masak pedas, goreng tepung, kerepek, daging salai, masak kari dan lain-lain. Perlu juga diketahui bahawa rebung madu mempunyai pelbagai khasiat, karbohidrat, antioksida, pelbagai vitamin dan mineral.

Kesimpulan

Potensi buluh madu adalah sangat banyak. Amat beruntung bagi sesiapa yang telah memulakan atau ingin memulakan. Ambil peluang ini dengan mengamalkan penulisan saya ini.

Moga bermanfaat. Sebarang komen atau pandangan boleh tinggalkan di bahagian komen.

Rujukan:

http://www.terengganu.gov.my/maxc2020/agensi/index_article.display.php?cid=76682&idcat=195&page=&aid=1273
https://www.hmetro.com.my/agro/2017/08/251495/usahawan-rebung-buluh-madu
http://www.doa.gov.my/index/resources/auto%20download%20images/55c9589879ae0.pdf


Ini Rupanya Rahsia Cara Tanam Kantan Agar Berbunga Lebat

Pokok kantan adalah tanaman yang ada pelbagai manfaat terutama dalam masakan. Dalam masakan Melayu kudup bunga kantan banyak digunakan sebagai penambah rasa seperti dalam masakan laksan dan tomyam. Penanaman bunga kantan tidaklah sukar. Apa yang penting adalah kesabaran.

Maklumat Botani

Nama tempatan: Bunga kantan
Nama Inggeris: Torch ginger
Nama saintifik:
Etlingera elatior
Keluarga: Zingiberaceae

Kitaran hidup pokok kantan adalah pokok saka. Ini bermakna pokok kantan hidup lebih dari setahun.

Kalau kita lihat, pokok kantan tergolong dalam keluarga Zingiberaceae iaitu keluarga seperti halia, kunyit dan tuhau. Mereka berkongsi ciri-ciri yang sama antaranya dibiakkan menggunakan rizom.

Terdapat tiga warna bunga kantan:

Merah jambu / pink (
beli sini
)

Merah (
beli sini
)

Putih (
beli sini
)

Jika anda seorang pengumpul tentunya tiga warna ini ingin anda tanam di kebun. Tetapi jika anda seperti saya yang tidak cukup tanah untuk berkebun, cukuplah menanam kantan merah. Bau dan rasa kantan ini lebih mengancam berbanding dua varieti lain iaitu merah jambu dan putih.

Bunga kantan putih cantik tumbuh (kredit:
FB KBJTS
)

Jika anda ingin beli di platform online seperti shopee, lazada dan tiktok pastikan penjual itu memang menjual varieti yang betul. Jangan setelah setahun lebih menanti, yang keluar bukanlah warna bunga yang anda inginkan. Anda telah membazir wang dengan membeli varieti yang dijual mahal dan paling penting masa. Boleh beli ikut link saya berikan untuk mengurangkan kekecewaan anda itu.

Pembiakan

Pokok kantan boleh dibiakkan dengan dua cara iaitu melalui biji benih dan rizom. Mari kita lihat satu persatu kaedah pembiakan ini.

Semaian Benih

Untuk semaian benih, ambil biji benih segar daripada buah kantan yang telah tua. Semai di dalam bekas berisi tanah campur. Sekitar 10-15 hari benih akan mula bercambah. Berikan sedikit baja organik setiap minggu sehingga anak benih cukup kuat untuk dipindahkan ke bekas lebih besar.

Pokok kantan daripada semaian benih akan memakan masa untuk mula mengeluarkan bunga. Dijangka sekitar 3-4 tahun berbanding penanaman menggunakan rizom.

Kelebihan menggunakan biji benih adalah ada potensi untuk mendapat kantan lebih baik daripada induk. Boleh juga buat kacukan antara dua varieti kantan berbeza. Contohnya kacukan antara kantan merah dan kantan putih.

Semaian Rizom

Rizom bunga kantan sering dianggap sebagai ubi. Namun rizom bukanlah ubi. Dalam botani, rizom adalah akar yang terubahsuai sama seperti halia. Ya halia yang kita makan adalah akar.

Jadi bagaimana untuk membiak menggunakan rizom? Caranya mudah sahaja. Cantas dan buang batang utama di atas rizom. Pastikan rizom yang kita ambil itu terdapat sekurangnya 2-3 mata tunas. Hal ini bagi memastikan kemenjadian pertumbuhan pokok kantan.

Anda boleh semai dahulu rizom ini di dalam polibeg dahulu atau terus tanam di lokasi atas tanah. Jika ditanya saya, tentunya saya lebih suka semai dahulu di dalam polibeg. Hal ini agar saya mahu anak pokok kantan menjadi kuat sebelum dipindahkan ke atas tanah. Jika lokasi tanam adalah dekat untuk sentiasa disiram dan baja seperti di belakang atau hadapan halaman rumah, tiada masalah untuk terus tanam di atas tanah. Setiap kaedah ada kelebihan dan kekurangan.

Saya mengambil rizom kantan untuk dibiakkan lagi ke tempat lain.

Untuk media semaian, boleh guna tanah campur yang dijual di nurseri pokok. Atau jika ingin kesan yang berkesan, anda boleh buat sendiri tanah campur dengan mengikut
panduan saya di sini berkaitan kaedah buat sendiri tanah campur
.

Jika tak sempat semai rizom ke dalam polibeg, boleh rendam dalam bekas berisi air selama 5-7 hari seperti saya buat ini. Bunga kantan ini saya ambil dari kampung. Tak sempat tanam di ladang lalu saya rendam dalam bekas polisterin dahulu.

Sekitar 4-6 minggu, rizom kantan akan mula pecah mata tunas. Di sini kita akan dapat lihat pucuk baharu muncul.

Biarkan sehingga anak pokok setinggi 2 kaki untuk mula pindah. Biasanya memakan masa sekitar 2-3 bulan selepas semai.

Dalam masa fasa penjagaan semaian ini, eloklah ditambah dengan baja organik seperti
kompos
dan vermikompos. Baja ini akan menguatkan akar anak pokok sebelum dipindahkan di atas batas.

Penanaman di dalam bekas

Adakah pokok kantan boleh ditanam di dalam bekas? Ya boleh. Cari bekas dengan diameter sekitar 40cm x 50 cm x 50 cm tinggi. Guna tanah campur yang ada tanah, sekam bakar dan baja organik. Boleh dapatkan
formula campuran tanah campur di sini
. Saya ceritakan dari awal sampai habis.

Pokok bunga kantan berjaya berbunga dalam bekas polisterin. (kredit:
FB KBJTS
)

Penanaman di atas batas

Pokok kantan sesuai ditanam di atas tanah yang kaya dengan bahan organik.

Korek lubang untuk penanaman sekitar 2 kaki per segi. Tabur baja organik seperti
kompos
dan paling penting sekam bakar. Sekam bakar akan meningkatkan kesuburan tanah. Banyak manfaat sekam bakar ini. Boleh baca sini untuk tahu lebih lanjut.

Anak pokok bunga kantan saya tanam di atas tanah selepas 3 bulan semai di dalam polibeg.

Akhir sekali masukkan anak pokok kantan atau rizom. Kambus dan siram seperti biasa. Siraman boleh dilakukan sebanyak dua kali sehari. Kantan suka tanah yang lembab.

Untuk jarak penanaman, pokok kantan boleh ditanam pada jarak 1 meter dalam baris dan 2 meter di antara baris. Ini rajah seperti disyorkan oleh Jabatan Pertanian.

Jika tanam pokok kantan sebagai tanaman selingan, tanam pada jarak 3-4 meter dari pokok utama. Contohnya 4 meter jarak dari pokok getah, durian, rambutan, nangka dan lain-lain. Selebih itu ikut jarak seperti penanaman tunggal.

Pembajaan

Pokok kantan cukup suka akan baja organik. Oleh itu pemberian baja organik berkala membantu mempercepatkan untuk pokok kantan mengeluarkan bunga.

Selain itu, anda boleh selang seli pembajaan dengan baja sebatian NPK seperti NPK biru.

Contoh jadual pemberian baja untuk setiap bulan:

Bulan 1 – Baja NPK Biru – 50g
Bulan 2 – Baja vermikompos – 100g (
beli sini
)
Bulan 3 – Baja NPK Biru – 50g
Bulan 4 – Baja vermikompos – 100g
dan seterusnya ikut selang seli.

Insya-Allah pokok kantan akan cepat mengeluarkan bunga. Kuncinya di sini adalah pemberian baja yang sedikit tapi istiqamah setiap bulan.

Jika tiada baja vermikompos, anda boleh ganti dengan baja kompos biasa, baja tahi ayam atau apa-apa baja organik yang boleh anda mudah dapat disekitar ladang atau kebun anda.

Kawalan Perosak dan Penyakit

Mengikut bacaan dan pengalaman, pokok kantan jarang sekali diserang oleh perosak dan penyakit. Sebab itu bunga kantan ini boleh dikatakan sebagai tanaman selingan yang bagus di ladang. Kos penyelenggaran hanyalah pada pemangkasan batang daun yang tua atau telah mati.

Tiada penggunaan racun kimia sepanjang penanaman. Dikira oleh lah, bukan?

Bilakah Kantan Mula Mengeluarkan Bunga?

Ikut pengalaman saya, sekitar 1-2 tahun selepas penamaman. Jika semua keperluan tanaman cukup seperti air, cahaya dan baja, insya-Allah sekitar setahun (12 bulan) sudah mula nampak kudup bunga.

Tetapi jika masih tidak mengeluarkan hasil, tetaplah bersabar. Kita bermain dengan makhluk hidup. Teruskan berdoa dan berikan baja organik berkualiti seperti vermikompos.

Kudup bunga kantan mula muncul selepas saya 9 bulan tanam di atas tanah.

Penuaian

Biasanya bunga muka keluar selepas setahun (12-16 bulan) ditanam menggunakan rizom. Bunga kantan boleh dituiai sebaik sahaja kudup bunga mula keluar dari atas tanah.

Untuk penuaian, kerat pada pangkal. Sebolehnya jangan tinggalkan batang bunga di rumpun kantan. Potong sampai pangkal jika menuai bunga. Ini akan menggalakkan lagi pengeluaran bunga dalam rumpun tersebut. Anda boleh potong dengan gunting pangkas berkualiti tinggi (
beli sini
).

Tuai kantan yang masih belum berkembang. Jika sudah berkembang, harga jualan berkurang.

Tuaian kudup bunga kantan daripada 6 rumpun yang ada. Saya guna gunting pangkas untuk potong batang bunga agar potongan kemas.

Bunga kantan seeloknya tuai dalam keadaan kudup tertutup. Jika telah terbuka, harga pasaran menurun. Walaupun begitu, tetap dituai kerana nak galakkan lebih kudup muncul.

Bagaimana cara agar kantan sentiasa mengeluarkan bunga?
 Caranya mudah sahaja iaitu sentiasa tuai bunga kantan. Lagi kerap kita tuai, lagi banyak rumpun kantan akan keluarkan bunga. Kantan akan bagi signal perlu mengeluarkan lebih banyak bunga agar dapat membiak lagi.

Jika kita biarkan bunga layu dan menjadi biji benih, pokok kantan akan merasakan tiada keperluan untuk mengeluarkan bunga untuk pembiakan. Ini membuatkan kurang kudup bunga terhasil.

Rujukan

Jabatan Pertanian.
Panduan Menanam Bunga Kantan
. 1998

Penafian

Segala pembelian anda menggunakan link yang diberi akan membolehkan saya mendapat sedikit komisien tanpa mengurangkan kos pembelian anda. Komisien ini membantu untuk saya terus menulis kandungan berkualiti di website ini. Sokongan anda amat saya hargai.